KUALA LUMPUR - DAP mengalu-alukan kejayaan Perdana Menteri, Datuk Seri Najib Tun Razak mencapai persetujuan dengan pemberontak pro-Rusia berhubung mayat mangsa dan kotak hitam pesawat MH17 yang jatuh di Ukraine pada 17 Julai lalu.

Setiausaha Agungnya, Lim Guan Eng berkata, DAP juga bersetuju dengan Najib bahawa saluran diplomatik adalah kaedah terbaik untuk sebarang rundingan di kawasan bergolak di Ukraine.

“DAP sanggup berdiri teguh di samping kerajaan Persekutuan bagi membantu usaha membawa pulang mayat mangsa tragedi itu kepada ahli keluarga mereka supaya mayat terbabit dapat dikebumikan dengan sempurna dan keadilan dapat ditegakkan,” katanya melalui satu kenyataan media hari ini.

Berkat kesungguhan Najib sejak beberapa hari lalu, Malaysia awal pagi ini berhasil memperoleh kotak hitam pesawat MH17 yang ditembak jatuh di Timur Ukraine baru-baru ini.

Penyerahan kedua-dua kotak hitam itu dilakukan kepada wakil Malaysia di sebuah bangunan kerajaan di bandar Donetsk dalam tempoh satu jam yang lalu.

Kejayaan itu dicapai selepas rundingan lanjut selamat hampir 3 jam setengah diadakan antara puak pemisah dengan delegasi Malaysia. - mynewshub.my