KUALA LUMPUR - Jabatan Perkhidmatan Awam (JPA) tidak mengiktiraf program perubatan di Universiti Assiut di Mesir.

Sehubungan itu, Kementerian Pendidikan dalam satu kenyataan menasihatkan pelajar Malaysia tidak menyambung pengajian dalam bidang itu di universiti tersebut.

“Ia bagi mengelakkan sebarang masalah yang akan timbul apabila tamat pengajian nanti,” kata kenyataan itu hari ini.

Kementerian Pendidikan dalam pada itu mendapat maklumat terdapat pelajar Malaysia cuba membuat permohonan secara terus ke institusi pengajian tinggi (IPT) di Timur Tengah seperti Jordan, Morocco dan Mesir.

Menurut kenyataan itu, semua permohonan pengajian ke IPT di Timur Tengah mesti melalui Kementerian Pendidikan secara dalam talian bermula pada 1 April sehingga 16 Mei lalu.

Justeru, pelajar Malaysia terbabit diingatkan bahawa mereka akan menghadapi beberapa masalah disebabkan tindakan tersebut termasuk fail pelajar tidak diproses oleh Kementerian Pengajian Tinggi negara-negara berkenaan.

Masalah lain adalah pelajar terbabit tidak dibenarkan mengambil peperiksaan oleh IPT di Timur Tengah dan keputusan peperiksaan tidak akan dikeluarkan oleh pihak universiti.

Oleh itu, Kementerian Pendidikan menasihati orang ramai agar tidak terpengaruh dengan tawaran yang dikeluarkan oleh agen penghantaran pelajar ke Timur Tengah.

Mereka juga dinasihati tidak terpedaya dengan surat tawaran kemasukan ke universiti di Timur Tengah yang dikeluarkan oleh agen.

“Hanya universiti sahaja yang boleh mengeluarkan surat tawaran rasmi kepada pelajar,” katanya.

Orang ramai yang mempunyai sebarang pertanyaan mengenai perkara itu boleh menghubungi bilik operasi Bahagian Education Malaysia di talian 03-88706611/6622/6627. - mynewshub.my