Seremban - Simpati dengan nasib rakyat Palestin di Gaza yang menjadi mangsa kekejaman rejim Zionis, kerajaan Negeri dan tiga pertubuhan bukan kerajaan (NGO) menyumbang RM37,000 kepada Tabung Kemanusiaan Palestin Media Prima Berhad.

Daripada jumlah itu, Kerajaan Negeri menyumbang sebanyak RM25,000.

Sementara itu, turut menyumbang Persatuan Kebajikan Isteri-Isteri Wakil Rakyat Dan Pegawai-Pegawai Kanan Negeri Sembilan (PEKERTI) sebanyak RM5,000, Majlis Kebangsaan Pertubuhan Wanita (NCWO) sebanyak RM2,000 dan persatuan di bawah gabungan NCWO sebanyak RM5,000.

Cek itu disampaikan oleh Menteri Besar Datuk Seri Mohamad Hasan dan isteri Datin Seri Raja Salbiah Tunku Nujumuddin pada Majlis Khatam al-Quran Ahli PEKERTI dan NCWO negeri sempena Nuzul Quran 1435 Hijrah di Kediaman Rasmi Menteri Besar di sini, kira-kira 10 pagi tadi.

Mohamad berkata, sebagai negara Islam menjadi kewajipan kita bersama membantu menghulurkan sumbangan dan doa kepada rakyat Palestin semoga Allah melindungi mereka. - <strong>myMetro Online</strong>