KULIM - Sebuah kedai perabot dan sebuah kedai jubin musnah dijilat api dalam kebakaran di Kulim Square, Jalan Paya Besar, Lunas, dekat sini malam tadi.

Tindakan pantas Jabatan Bomba dan Penyelamat berjaya menyelamatkan kebakaran itu daripada merebak ke sebuah stesen minyak yang terletak kira-kira 50 meter dari kedua-dua kedai itu.

Ketua Bomba dan Penyelamat 3 Zon (Baling, Kulim, Bandar Baharu) Kedah Mohd Firdaus Daud berkata pihaknya mendapat panggilan kecemasan pada 9.11 malam dan tiba dengan dua jentera bersama 13 anggota dan lima pegawai di lokasi kejadian.

Katanya sebaik tiba di tempat kejadian, pihaknya mendapati bangunan kedai berkenaan telah 80 peratus terbakar dan api menjulang tinggi.

"Selain itu terdapat lapan pasukan bomba sukarela dari sekitar daerah Kulim dan Seberang Perai dengan 60 anggota turut membantu dalam usaha memadam api kebakaran yang mengambil masa kira-kira 30 minit," katanya ketika dihubungi hari ini.

Bagaimanapun Mohd Firdaus berkata operasi itu hanya selesai pada 2 pagi untuk memastikan kebakaran itu padam sepenuhnya.

Katanya punca kebakaran masih disiasat tetapi pihaknya tidak menolak kemungkinan litar pintas menjadi penyebabnya kerana ketika anggota bomba dan penyelamat tiba di lokasi, api telah merebak dan bumbung di bahagian tengah bangunan seluas 100 meter x 30 meter itu telah terbakar dan api sedang marak.

Katanya jumlah kerugian menurut taksiran awal adalah RM500,000.

Sementara itu tinjauan Bernama di lokasi kebakaran pagi ini mendapati masih terdapat sebuah jentera bomba dan penyelamat bersama lima anggota sedang mengawal keadaan kerana masih terdapat tompok-tompok asap di kawasan kebakaran. - BERNAMA