<p style="text-align: justify;">KOTA KINABALU - Ops Tayang yang diselaraskan oleh Kawasan Khas Pantai Timur Sabah (ESSCOM) menyaksikan penahanan 12 individu dipercayai pendatang tanpa izin (PATI) di perkampungan Pulau Mabul, Semporna, semalam.</p>
<p style="text-align: justify;">Ketua Pengarah ESSCOM, Datuk Mohammad Mentek, berkata semua lelaki itu, berumur antara 15 dan 47 tahun, ditahan oleh anggota Polis Gerakan Am (PGA) pada kira-kira 5.30 pagi kerana gagal menunjukkan dokumen pengenalan diri yang sah.</p>
<p style="text-align: justify;">"Mereka yang ditahan kemudiannya diserahkan kepada ibu pejabat polis Semporna untuk siasatan lanjut di bawah akta imigresen," katanya dalam kenyataan di sini hari ini.</p>
<p style="text-align: justify;">Mohammad berkata, operasi itu adalah sebahagian daripada usaha ESSCOM untuk memastikan pulau-pulau peranginan atau resort di Semporna bebas daripada PATI.</p>
<p style="text-align: justify;">Sementara itu, katanya, dalam Ops Tayang yang dilancarkan di pangkalan Abai Resort, Kota Kinabatangan, 30 April lalu, dua lelaki masing-masing berusia 20 dan 25 tahun ditahan kerana tidak memiliki dokumen pengenalan diri yang sah.</p>
<p style="text-align: justify;">Katanya, dalam insiden 2.15 pagi itu, anggota pasukan keselamatan turut merampas sebuah bot yang dinaiki oleh kedua-dua lelaki berkenaan.</p>
<p style="text-align: justify;">Beliau berkata PATI itu telah diserahkan kepada Ibu Pejabat Polis Sandakan manakala barang rampasan itu diletakkan di pangkalan Polis Marin Sandakan untuk tindakan susulan.
Sebelum ini, Mohammad mengeluarkan amaran agar pengusaha resort di Zon Selamat Timur Sabah (ESSZONE) tidak menjalankan aktiviti di laut atau sungai pada waktu malam.</p>
<p style="text-align: justify;">ESSZONE meliputi 10 daerah iaitu Kudat, Kota Marudu, Pitas, Beluran, Kinabatangan, Sandakan, Lahad Datu, Kunak, Tawau dan Semporna. - BERNAMA</p>