<p style="text-align: justify;">PENYANYI yang popular dengan lagu La Tahzan ini nampaknya sangat aktif menyertai misi-misi kemanusiaan dalam membantu umat Islam di negara Timur Tengah.</p>
<p style="text-align: justify;">Terbaharu pemilik nama, Nur Heliza Helmi atau lebih mesra dipanggil Heliza ini menceritakan pengalamannya yang menyertai misi ke Syria anjuran 'Muslim Care Malaysia Society’s', pada pertengahan April lalu.</p>
<p style="text-align: justify;">Mengakui sebak melihat penderitaan yang dialami oleh umat Islam di sana, Heliza, menyeru agar masyarakat Islam bersatu membantu meringankan beban rakyat Syria.</p>
<p style="text-align: justify;">“Tujuan saya dan beberapa rakan artis yang lain (Salima Habibi) dan UNIC di Syria adalah untuk mengumpul dana dan melalui dana itu kita saluran bantuan kepada mereka.</p>
<p style="text-align: justify;">“Sebaik saja sampai di sana saya sangat terkejut apabila melihatkan perkampungan pelarian mereka yang begitu daif sekali. Khemah yang menempatkan mereka bocor malah saluran air juga tercemar.</p>
<p style="text-align: justify;">“Saya kasihankan mereka kerana menderita akibat peperangan. Kita sangat bersyukur kerana negara kita masih aman,” katanya yang sedih bila mengenangkan kedaifan mangsa peperangan di Syria.</p>
<p style="text-align: justify;"><strong>Hijab dengan sempurna</strong></p>
<p style="text-align: justify;">Berkongsi mengenai ramai selebriti dan wanita di luar sana yang tampil membuat keputusan berhijab, Heliza berkata, pemakaian hijab juga harus sempurna dan mengikut syariat agama.</p>
<p style="text-align: justify;">“Saya menyokong penuh kepada mereka yang memulakan langkah untuk berhijab. Kita perlu menyokong mereka.</p>
<p style="text-align: justify;">“Pada permulaan ini penting memberikan motivasi kepada mereka, mengajar cara pemakaian yang betul.</p>
<p style="text-align: justify;">"Kalau tak betul, kita perlu tegur mereka dengan cara yang berhemah," katanya.</p>
<p style="text-align: justify;">Beralih mengenai perkembangan seninya, penyanyi ini dalam proses untuk menyiapkan album solonya dan juga album yang berkolaborasi bersama dengan Salima Habibi.</p>
<p style="text-align: justify;">“Saya dalam proses rakaman, dan merasakan kolaborasi ini adalah sesuatu perkembangan seni yang sihat,” katanya.</p>
<p style="text-align: justify;">Selain itu, penyanyi kelahiran Terengganu ini juga aktif dalam pengacaraan yang dikelolakan menerusi rancangan SIS di TV9. - <strong>Sinar Harian Online</strong></p>

<blockquote class="twitter-tweet" lang="en"><p>Penyanyi Heliza Kongsi Penderitaan Rakyat Syria <a href="http://t.co/pGNGCGFINn">http://t.co/pGNGCGFINn</a> via <a href="https://twitter.com/ShareThis">@sharethis</a></p>&mdash; mynewshub (@mynewshub) <a href="https://twitter.com/mynewshub/statuses/465758019741949952">May 12, 2014</a></blockquote>
<script async src="//platform.twitter.com/widgets.js" charset="utf-8"></script>