Berkebun dengan menggunakan bekas boleh menjadi satu perkara yang menyeronokkan. Ia amat sesuai bagi sesiapa yang tiada kawasan yang luas untuk menanam. Tidak kira tinggal di rumah teres mahupun apartmen. Yang penting ada semangat untuk berkebun! 

Di sini terdapat 6 perkara yang harus anda ketahui apabila ingin memulakan berkebun dengan bekas.

<strong> 1. Lokasi </strong>

Perkara pertama yang perlu anda perlu ambil perhatian adalah lokasi anda ingin berkebun iaitu tempat untuk meletakkan pasu dan bekas tanaman. Adalah lebih baik jika anda letakkan di tempat yang mempunyai sinaran cahaya matahari seperti di tepi tingkap dan di tepi balkoni.

<strong> 2. Tanaman </strong>

Anda perlu tahu jenis tanaman apa yang hendak anda tanam di dalam bekas. Lain tanaman lain penjagaannya. Untuk permulaan, kami cadangkan anda menanam kangkung dan bayam kerana kedua tanaman itu sangat senang untuk tumbuh. Cuba tanam dahulu di dalam bekas dan lihat perkembangannya di lokasi yang telah anda pilih. Kemudian apabila sudah menuai tanaman tersebut, boleh cuba dengan tanaman lain. Mulakan sedikit demi sedikit, lama-lama menjadi bukit. Apa yang penting, pengalaman. 

<strong>3. Pengairan </strong>

Ramai yang ingat menanam menggunakan bekas tidak perlukan sistem pengairan yang baik. Jangan keliru istilah pengairan dengan penyiraman. Pengairan bermaksud air dapat diserap oleh pokok dan tanah manakala lebihan air disalurkan keluar dari bekas tanaman. Kebanyakan sayur dan pokok buah tidak tahan dengan air bertakung di dalam bekas. Akar tumbuhan akan lemas dan seterusnya boleh menyebabkan kematian pokok. Pastikan setiap bekas yang kita gunakan mempunyai lubang pengairan di bawahnya agar air siraman yang lebih boleh mengalir keluar dari pasu. Ingat! Kita tidak tanam pokok air tetapi kita tanam pokok darat.

<strong> 4. Baja </strong>

Pembajaan amat penting kepada pokok yang tumbuh di dalam bekas. Jika di atas tanah, akar pokok boleh menjalar jauh mencari sendiri nutrien tetapi tidak di dalam bekas. Oleh itu, selalulah bekalkan kompos sebagai baja organik kepada tanaman anda di dalam bekas. Selang-selikan dengan baja kimia jika anda lihat kesannya agak lambat.

 <strong>5. Medium tanaman </strong>

Medium di sini dimaksudkan adalah jenis-jenis tanah yang boleh kita gunakan untuk bertanam. Ada yang guna tanah campur, tanah bakar ataupun kompos sebagai medium dalam pasu kita. Untuk penanaman pasu, lebih elok kita guna medium yang tidak berat seperti kompos. Campuran kompos dan tanah atas (top soil) dapat digunakan. Di samping kompos boleh menjadi baja, ia juga bertindak sebagai medium yang bagus untuk penanaman pokok anda. Ringan adalah kunci utama untuk penanaman dalam pasu.

 <strong>6. Penyiraman </strong>

Terdapat dua jenis sistem siraman iaitu automatik dan manual. Biasanya kita lebih senang untuk menggunakan sistem siraman manual iaitu dengan terus menyiram dari paip air ataupun menggunakan tong siraman. Terdapat beberapa inovasi yang boleh kita gunakan untuk menyiram secara automatik. Jika anda mempunyai modal yang lebih, anda boleh menggunakan sistem titisan berasaskan sistem fertigasi yang kosnya agak tinggi. Tetapi jika ingin jimat kos, guna sahaja siraman automatik menggunakan bahan terbuang.

Oleh: <strong>hzqahmd </strong>