BESUT - Timbalan Perdana Menteri Tan Sri Muhyiddin Yassin memulakan lawatan kerja sehari ke Terengganu hari ini dengan mengunjungi Pasar Nelayan Kompleks Lembaga Kemajuan Ikan Malaysia (LKIM) di Kampung Seberang Kastam di Kuala Besut.

Beliau beramah mesra bersama lima peniaga yang menjual hasil tangkapan laut segar serta barangan basah secara terus kepada pembeli di pasar berkenaan danmenikmati sarapan pagi tradisi Terengganu iaitu nasi dagang, lauk udang dan telur masin.

Dalam kunjungan itu, Muhyiddin diiringi Menteri Besar Datuk Ahmad Razif Abdul Rahman, Menteri Pendidikan Kedua Datuk Seri Idris Jusoh, Menteri Pertanian dan Industri Asas Tani Datuk Ismail Sabri Yaakob dan pemimpin tertinggi negeri yang lain.

Timbalan Perdana Menteri kemudian beredar ke tapak perasmian 'Jom Bertani' peringkat kebangsaan di Kampung Nyior Tujuh Jerteh di sini.

Tengah hari ini, Muhyiddin yang juga timbalan pengerusi Barisan Nasional, akan menghadiri mesyuarat tertutup bersama pemimpin Umno Bahagian Besut.

Beliau turut dijadual menyampaikan ucaptama pada Seminar Profesionalisme Pengurusan Pendidikan di Hotel Tabung Haji, Kuala Terengganu sebelum pulang ke ibu negara. - BERNAMA