KUALA LUMPUR - Selangor terus unggul mempertahan kedudukan sebagai pendahulu Liga Super selepas membelasah Terengganu 4-1 di  Stadium Sultan Ismail Nasiruddin Shah, Kuala Terengganu.

Berbaki empat perlawanan, skuad 'Gergasi Merah' kini mengumpul 37 mata iaitu dua mata di depan pencabar utama, Johor Darul Ta'zim.

Gol pembukaan Selangor hadir pada minit ke-45 menerusi jaringan Paulo Rangel sebelum penyerang berasal dari Brazil itu dilayangkan kad merah kerana mengasari pemain Terengganu, Mazlizam Mohamad.

Selangor yang beraksi dengan sepuluh pemain berjaya menggandakan jaringan menerusi sepakan penalti Abdul Hadi Yahya pada minit ke-47 sebelum pemain import skuad penyu, Moustapha Dabo merapatkan kedudukan 2-1 pada minit ke-52.

Kegembiran Terengganu tidak kekal lama apabila pemain tengah Selangor, S.Veenod menjaringkan gol ketiga pada minit ke-88 sebelum S.Kunalan mengesahkan kemenangan pasukan pelawat pada masa tambahan.

Johor Darul Ta'zim terus kekal di tangga kedua carta Liga Super selepas mengutip tiga mata berharga apabila membenamkan Sime Darby 3-0 di Stadium Tan Sri Hassan Yunos, Larkin.

Skuad Harimau Selatan ternyata tidak mempersiakan peluang beraksi di laman sendiri apabila Mohd Amri Yahyah pada minit ke-44 dan pemain import dari Argentina, Jorge Pereyra Diaz beraksi cemerlang menyumbang gol pada minit ke-52 dan 80'.

Pahang gagal mengutip mata penuh selepas mencatat keputusan seri 2-2 ke atas Angkatan Tentera Malaysia di Stadium Majlis Perbandaran Selayang.

Kesilapan pemain tengah Ahmad Fauzi Saari mengundang padah kepada ATM apabila beliau menjaringkan gol sendiri pada minit ke-21.

ATM bangkit menebus kesilapan apabila Juan Arostegui menyamakan kedudukan pada minit ke-56 sebelum Saiful Nizam Miswan menjarakkan jurang mata menerusi gol pada minit ke-69.

Pasukan pelawat bagaimanapun menyamakan kedudukan pada minit ke-72 menerusi jaringan Bruno Martelotto.

Di Stadium Sultan Muhammad Ke-IV Kota Baharu, pasukan Kelantan berjaya menamatkan kemarau kemenangan selepas mengalahkan Lions XII 2-1.

Skuad 'The Red Warriors' bermula garang apabila Ahmad Fakri Saarani menjaringkan gol pembukaan pada minit ke-29 sebelum rakannya, Mohd Khairul Izuan Rosli menggandakan jaringan pada minit ke-59 manakala gol saguhati pasukan pelawat dijaringkan Faris Ramli pada minit ke-68.

Pasukan Sarawak turut mengutip tiga mata penuh selepas mengalahkan T-Team 2-0 di Stadium Negeri, Kuching.

Dua gol Sarawak dijaringkan Muamer Salibasic pada minit ke-27 dan kapten pasukan, Joseph Kalang Tie pada minit ke-55.

Perak pula mengalahkan pasukan tercorot Liga Super, Selangor PKNS FC 3-1 di Stadium Shah Alam.

Sementara itu, keputusan dua lagi perlawanan Liga Perdana yang berlangsung malam ini menyaksikan UiTM FC mengalahkan Perlis 2-0 di Stadium Shah Alam manakala Johor Darul Ta'zim II terpaksa berpuas hati dengan keputusan seri 1-1 kepada Felda United di Stadium Majlis Perbandaran Pasir Gudang - BERNAMA