KUALA TERENGGANU - Kerajaan Terengganu akan melaksana semula program latihan kemahiran khasnya dari segi pengurusan kepada semua kontraktor di negeri itu mulai tahun ini.

Menteri Besar, Datuk Ahmad Razif Abdul Rahman berkata, sekarang ini kerajaan negeri sedang membuat perundingan dengan Kementerian Sumber Manusia untuk tujuan itu.

"Kalau tidak ada aral melintang kita akan laksanakan program ini dalam tahun ini juga," katanya kepada pemberita selepas Majlis Mesyuarat Agung Persatuan Kontraktor Melayu Malaysia Terengganu di sini, hari ini.

Ahmad Razif berkata, bagi tujuan itu Kementerian Sumber Manusia memberikan peruntukan sebanyak RM6 juta untuk membiayai kos program sementara kerajaan negeri pula menyumbang RM3 juta sebagai elaun kepada peserta.

Dalam perkembangan lain, Menteri Besar itu berkata, Yayasan Percetakan Islam Terengganu telah diminta oleh kerajaan negeri untuk menjadi "payung" kepada syarikat-syarikat percetakan yang ada di negeri Terengganu.

Beliau berkata ini adalah sebagai salah satu usaha kerajaan negeri untuk melahirkan lebih ramai usahawan dalam bidang itu di kalangan rakyat Terengganu. - BERNAMA