IPOH - Sebanyak 170 orang penduduk dari enam buah kampung di Kampar dipindahkan ke Sekolah Menengah Kebangsaan Kampar awal pagi tadi berikutan rumah mereka dilanda banjir.

Kampung berkenaan ialah Kampung Sahom, Kampung Sungai Salu, Kampung Malaya, Kampung Nyior, Kampung Pisang dan Kampung Baru Kuala Dipang.

Ketua Balai Polis Kampar, Mohd Yamin Naib, berkata banjir berlaku susulan hujan lebat yang berterusan sejak jam 2 petang semalam sehingga malam tadi.

Dalam satu kenyataan, beliau berkata, mangsa terdiri daripada 90 orang dewasa, 30 kanak-kanak dan 50 warga emas.

Tinjauan BERNAMA malam tadi mendapati paras air di kawasan terbabit adalah setinggi satu meter. - BERNAMA