TELUK INTAN - Seorang lelaki maut selepas Perodua Kancil yang dipandunya bertembung dengan sebuah lori di Kilometer 3, Jalan Padang Tembak, di sini, pagi tadi.

Dalam kejadian 7.25 pagi itu, mangsa, P Ramasamy, 61, yang memandu keretanya dari arah Teluk Intan ke Hutan Melintang, dikatakan hilang kawalan sebelum memasuki laluan bertentangan dan bertembung dengan lori terbabit.

Mangsa yang tersepit selepas bahagian depan keretanya remuk akibat pertembungan itu, maut di tempat kejadian, manakala pemandu lori yang berusia 26 tahun tidak mengalami sebarang kecederaan.

Pemandu kereta terbabit kemudian berjaya dikeluarkan pasukan bomba dan mayatnya dihantar ke Hospital Teluk Intan untuk bedah siasat. - <strong>BH Online</strong>