KUALA LUMPUR - DAP mempertahankan kenyataan Ketua Pegawai Eksekutif (CEO) Petronas, Tan Sri Shamsul Azhar Abbas bahawa konglomerat minyak dan gas itu bukan hak milik bangsa Melayu.

Pakar Strategi Media Sosial DAP, Yeo Bee Yin mendakwa, Shamsul adalah individu yang cemerlang kerana membuat kenyataan seperti itu dan dianggap penjaga hasil bumi negara yang baik.

“Kami menyeru semua pihak tidak menjadikan wawancara tersebut (kenyataan Shamsul) sebagai satu isu perkauman tetapi sebagai isu kebajikan dan pertumbuhan negara,” dakwanya melalui satu kenyataan media hari ini.

Bee Yin mendakwa, Shamsul diserang oleh Pertubuhan Pribumi Perkasa (Perkasa) dan Majlis Tindakan Ekonomi Melayu (MTEM) kerana beliau mengubah sistem syarikat itu kepada bidaan terbuka.

Beliau memuji sistem bidaan tender terbuka kerana didakwa mengurangkan kos secara substantif dan menambah keuntungan kepada syarikat uamg sebahagiannya akan menjadi bayaran dividen kepada kerajaan untuk menjalankan program pembangunan bumiputera.

Dakwanya, dengan menurunkan kos melalui tender pembidaan terbuka, Petronas akan memiliki margin lebih besar untuk memperbaiki skim gaji pekerja yang 3/4 mereka adalah bumiputera.

Justeru, beliau mempersoalkan mengapa Petronas perlu menghargai kontraktor bumiputera berdasarkan pertalian politik sedangkan kontraktor tersebut tidak layak menerima penghargaan tersebut.

Perkasa dan MTEM antara NGO berkaitan Melayu yang mengecam Shamsul kerana membuat kenyataan Petronas bukan hak Melayu dan mendesak Presiden Petronas itu supaya meletakkan jawatan.

Mereka mempertikaikan Shamsul kerana menyifatkan Petronas sebagai hak milik rakyat Malaysia berdasarkan Akta Pembangunan Petroleum 1974 sedangkan akta itu perlu mematuhi Dasar Ekonomi Ekonomi Baru (DEB) dan Agenda Pemerkasaan Ekonomi Bumiputera. - mynewshub.my