<p style="text-align: justify;">
KUALA LUMPUR - Langkawi menduduki tempat ke-9 pulau pelancongan yang perlu dilawati di Asia berdasarkan kajian TripAdvisor, sebuah laman web yang mengumpulkan data tahap kepuasan pelancongan di seluruh dunia.</p>
<p style="text-align: justify;">TripAdvisor melalui satu kenyataan media memberitahu, Langkawi tersenarai dalam carta 10 pulau Asia terbaik itu berdasarkan pandangan dan pemerhatian oleh jutaan pelancong yang disalurkan dalam laman web berkenaan.</p>
<p style="text-align: justify;">"Langkawi berada dalam ranking ke sembilan daripada 10 Pulau Asia Pilihan Pelancong TripAdvisor’s.</p>
<p style="text-align: justify;">"Tempat ini sebuah pulau yang mesti dilawati. Landskap cantik pulau ini ditambah dengan kepelbagaian flora dan fauna yang cukup mempesonakan," kata kenyataan itu hari ini.

Menurut kenyataan itu, pulau Koh Tao, Surat Thani, Thailand menduduki tempat pertama dikuti Nusa Lembongan, Bali, Indonesia; Ko Lanta, Krabi, Thailand; Gili Trawangan, Gili Islands, Indonesia; Boracay, Visayas, Philippines dan Phuket, Thailand.</p>
<p style="text-align: justify;">Turut tersenarai dalam carta itu mengikut turutan adalah pulau Koh Samui, Surat Thani, Thailand; Palawan, Mimaropa, Phillipines; Havelock Island, Andaman and Nicobar Islands, India. - mynewshub.my</p>