PAGO PAGO (Samoa Amerika) - Sebuah pesawat yang diterbangkan oleh remaja dari Amerika Syarikat terhempas mengakibatkan dia dan bapanya maut.

Saksi, Bert Thompson dari Matuu, Samao Amerika berkata dia ternampak pesawat terbabit terbang rendah tetapi tidak menunjukkan masalah sebelum ia terhempas di kawasan laut.

“Tidak ada kebakaran, letupan ataupun lampu kecemasan,” katanya. Kejadian itu mengorbankan Haris Suleman, 17 dan bapanya, Babar Suleman, 58 yang lahir di Pakistan.

“Ia terjatuh dan tenggelam di dalam laut,” kata Thompson, yang ternampak pesawat terbabit ketika sedang duduk di perhentian bas berdekatan.

Mayat Haris dijumpai tidak lama selepas kejadian dan pihak berkuasa masih mencari mayat bapanya.

Pengawal Pantai Amerika Syarikat berkata mereka sudah menemui serpihan pesawat itu, yang terhempas tidak lama selepas ia berlepas dari Pago-Pago di Samoa Amerika. - AP