KUALA LUMPUR - Petronas menganugerahkan biasiswa bernilai RM100 juta kepada 316 pelajar lepasan Sijil Pelajaran Malaysia (SPM) bagi melanjutkan pendidikan di universiti terkemuka dalam dan luar negara.

Naib Presiden Kanan Bahagian Pengurusan Sumber Manusia Kumpulan Petronas, Raiha Azni Abd. Rahman berkata, biasiswa itu diberikan menerusi Program Penajaan Pendidikan Petronas (PESP).

”Sejak ditubuhkan pada 1974, Petronas melihat pendidikan dan pembangunan modal insan sebagai salah satu elemen penting yang dapat menyokong pertumbuhan syarikat ini.

"Oleh itu, Petronas melaksanakan PESP dengan tujuan membantu pelajar-pelajar yang berbakat dengan cara memberikan peluang untuk merealisasikan potensi akademik mereka," katanya melalui satu kenyataan media hari ini.

Raiha Azni berkata, seramai 148 penerima biasiswa itu akan melanjutkan pendidikan di universiti Amerika Syarikat, United Kingdom, Australia dan Kanada manakala penerima lain akan melanjutkan pendidikan di Universiti Teknologi Petronas (UTP).

Beliau dalam pada itu memaklumkan, PESP yang dilancarkan pada tahun 1975 telah memberi manfaat kepada hampir 21,000 pelajar dan bekas pelajar di seluruh negara dengan nilai pelaburan kira-kira RM2.8 bilion.

Menurutnya, Petronas menetapkan piawaian ketat berdasarkan merit merangkumi kecemerlangan akademik, prestasi dalam bidang kokurikulum dan daya kepimpinan serta latar belakang sosioekonomi dalam pemilihan penerima biasiswa PESP. - MYNEWSHUB.MY