Kuala Lumpur - Aktivis propembangkang, Adam Adli Abd Halim diarah membela diri oleh Mahkamah Sesyen sebentar tadi, atas pertuduhan mengeluarkan kenyataan berbaur hasutan dalam ceramah pada 13 Mei tahun lalu.

Hakim Mat Ghani Abdullah memerintahkan demikian selepas pendakwaan berjaya membuktikan kes prima facie di akhir kes pendakwaan.

Mahkamah menetapkan 22 Julai ini sebagai tarikh bagi bekas pelajar Universiti Pendidikan Sultan Idris (UPSI) itu membela diri.

Mengikut pertuduhan, dia didakwa memberi ucapan dalam ceramah dengan perkataan menghasut bagi membangkitkan semangat rakyat negara ini supaya mengubah kerajaan yang tertubuh mengikut undang-undang, dengan cara yang tidak sah.

Dia didakwa melakukan perbuatan itu di Dewan Perhimpunan Cina Kuala Lumpur dan Selangor di Jalan Maharajalela, Dang Wangi di sini di antara jam 8.55 malam dan 11.15 malam pada 13 Mei 2013. - <strong>myMetro Online</strong>