KUALA LUMPUR - Saham Penerbangan Malaysia (MAS) adalah antara yang paling aktif pagi ini tetapi sudah turun 13.33 peratus pada awal sesi dagangan selepas pesawat MH17 terhempas di sempadan Ukraine-Russia.

Pada jam 9.58 pagi, saham MAS turun kepada 19.5 sen dengan sejumlah 281.162 juta saham diniagakan. Ia mencecah paras terendah dalam tiga minggu apabila dibuka pagi ini pada 19 sen.

Penerbangan MH17 hilang daripada radar di timur Ukraine pada kira-kira 1415 GMT, beberapa jam selepas pesawat Boeing 777 itu yang dalam perjalanan ke Kuala Lumpur berlepas dari Lapangan Terbang Schiphol, Amsterdam.

MAS mengesahkan ada 298 penumpang dalam pesawat itu dan tidak ada yang terselamat.- BERNAMA