<p style="text-align: left;">PETALING JAYA - Pengerusi Jawatankuasa Pemilihan Pusat (JPP) Parti Keadilan Rakyat (PKR), Datuk Johari Abdul enggan tunduk kepada desakan segelintir pihak supaya meletak jawatan kerana didakwa gagal mengendalikan proses pemilihan parti secara telus dan adil.</p>
<p style="text-align: left;">Beliau berkata, sesiapa sahaja boleh melakukan desakan sebegitu dan beliau tiada kuasa untuk menghalangnya.</p>
<p style="text-align: left;">"Sesiapa pun boleh desak, biasalah tu... tapi terpulang kepada saya untuk buat keputusan. Kita tak boleh halang sesiapa," katanya pada sidang media di Ibu Pejabat PKR di sini, Rabu.</p>
<p style="text-align: left;">Terbaharu, kira-kira 30 anggota Angkatan Muda Keadilan (AMK) bertindak berhimpun di hadapan ibu pejabat parti itu pada Selasa bagi mendesak JPP supaya segera mengumumkan keputusan pemilihan kali ini.</p>
<p style="text-align: left;">"Mereka mahu kami segerakan keputusan tapi kita tak boleh terburu-buru dalam mengambil tindakan. Ada beberapa proses yang perlu dilalui. Selepas diberi penjelasan baharulah mereka faham," katanya.</p>
<p style="text-align: left;">Johari berkata, pihaknya menyambut baik proses demonstrasi secara aman itu kerana ia dianggap sebagai proses demokrasi.</p>
<p style="text-align: left;">"Kita percaya kepada demonstrasi secara aman cuma jangan sampai tindakan itu mengganggu ketenteraman awam," katanya.</p>
<p style="text-align: left;">Sementara itu, Johari berkata, enam cabang akan mengadakan pemilihan semula pada Ahad ini selepas berlaku kekecohan sebelum ini.</p>
<p style="text-align: left;">Enam cabang itu adalah Klang, Sabak Bernam, Kapar, Shah Alam, Kota Raja dan Petaling Jaya Selatan.</p>
<p style="text-align: left;">"Bagi Shah Alam, pemilihan semula diadakan kerana hari pengundian ditutup lebih awal. Jadi bagi mana-mana anggota yang masih belum mengundi mereka boleh berbuat demikian pada Ahad ini," katanya. - <strong>mStar Online</strong></p>