KUALA LUMPUR - Bersih 2.0 mendakwa Felda Global Ventures Holdings Bhd (FGV) menafikan hak segelintir peneroka mendapat dividen dan duit raya kerana mengambil tindakan undang-undang ke atas Felda sebelum ini.

Pengerusinya, Maria Chin Abdullah mendakwa, perkara yang dilakukan oleh Lembaga Pengarah FGV itu sesuatu yang mendukacitakan.

"Dividen layak untuk semua pemegang saham termasuk peneroka manakala duit raya perlu diberikan atas semangat hari raya.

"Mereka tidak patut menggunakan dividen dan duit raya itu sebagai senjata ke atas mana-mana peneroka yang menggunakan saluran undang-undang ke atas mereka," dakwanya melalui satu kenyataan media hari ini.

Maria Chin mendakwa, Felda sepatutnya mengadakan perbincangan dengan peneroka tentang rasa tidak puas hati mereka.

Sebaliknya, dakwa beliau Felda lebih cenderung menghukum peneroka dan menjadikan mereka contoh apa yang boleh menimpa kepada mereka yang mencabar pihak berkuasa.
Pembayaran dividen akhir FGV berjumlah RM72.9 juta kepada 112,635 peneroka Felda di seluruh negara.

Duit raya pula berjumlah RM30.5 juta kepada kesemua warga peneroka dengan setiap seorang menerima RM300. - mynewshub.my

&nbsp;