KUANTAN - Seorang penunggang maut selepas motosikalnya melanggar belakang sebuah treler di Kilometer 44.6 Lebuhraya Pantai Timur (LPT) Kuala Lumpur-Karak dekat Temerloh, semalam.

Ketua Jabatan Ketenteraman Awam dan Trafik negeri, Superitendan Mohamed Fauzi Abdul Rahim berkata dalam kejadian 2.15 pagi itu, Razak Deris, 28, dari Kampung Orang Asli Tun Abd Razak Kuala Kubu Baharu, Selangor, mati di tempat kejadian.

"Mangsa dalam perjalanan dari arah Bentong ke Kuala Lumpur apabila dia dipercayai gagal mengawal motosikalnya dan merempuh belakang treler yang berada di lorong kiri.

"Kejadian berlaku di kawasan mendaki," katanya kepada pemberita di sini, hari ini.

Beliau berkata, akibat kejadian mangsa mengalami kecederaan parah di kepala serta badan dan mayatnya dibawa ke Hospital Bentong untuk bedah siasat. - BERNAMA