AKRON (Amerika Syarikat) - Penarikan diri Tiger Woods pada pusingan akhir Kejuaraan Golf Dunia Jemputan Bridgestone, awal pagi tadi atas kekejangan belakang mencetus persoalan mengenai penampilannya pada saingan Major terakhir tahun ini, Kejuaraan PGA.

Kejuaraan yang akan berlangsung dalam masa tiga hari di Kelab Golf Valhalla di Louisville, Kentucky itu dianggap medan kebangkitan semula Woods yang juga pemenang 14 kejuaraan Major dalam usahanya memecah rekod dipegang legenda, Jack Nicklaus yang memenangi 18 gelaran.

Woods, 38 menjalani pembedahan belakang pada 31 Mac lalu untuk memulihkan kesakitan saraf belakangnya dan hanya beraksi dalam tiga kejohanan sejak pembedahan terbabit.

Begitupun, bintang kontroversi itu dilihat kembali berdepan kesakitan selepas melakukan pukulan keduanya di lubang kedua, awal pagi tadi apabila dilihat berdiri dengan gaya aneh sebelum tumbang ke belakang ke dalam bunker.

“Saya merasa berbeza dan sejak itu ia kejang. Begitupun, ia hanya di seluruh bahagian belakang,” kata Woods yang menamatkan saingan Terbuka British, bulan lalu di kedudukan ke-69 yang juga catatan terburuknya di kejuaraan Major.

Juara Terbuka British, Rory McIlroy memenangi kejuaraan terbabit selepas menewaskan Sergio Garcia dan meraih semula kedudukan nombor satu dunia yang pernah menjadi miliknya.

Ia adalah kejohanan pertama buat McIlroy sejak memenangi Major ketiganya di Royal Liverpool yang bangkit daripada ketinggalan tiga pukulan sebelum mencatat empat bawah par 66 pada pusingan terakhir untuk keseluruhan 15 bawah par 265, kelebihan dua pukulan berbanding Garcia.

Bintang berusia 25 tahun dari Ireland itu mengambil alih kedudukan nombor satu dunia daripada pemain Australia, Adam Scott dan kali terakhir dia menghuni ranking teratas pada Mac 2013. - AFP