ALOR SETAR - Kerajaan Kedah akan bekerjasama dengan Majlis Kebajikan Negeri Kedah untuk mewujudkan Pusat Aktiviti Warga Emas (PAWE) di setiap daerah di negeri itu.

Pengerusi Jawatankuasa Pembangunan Wanita, Kebajikan Masyarakat, Pertanian, Asas Tani dan Pembangunan Usahawan Datuk Suraya Yaakob berkata setakat ini dua PAWE telah ditubuhkan iaitu di Kulim dan Sungai Petani.

"Negara kita sekarang sedang menjurus kepada penuaan dengan jangka hayat warga emas semakin panjang iaitu 75 tahun bagi wanita dan 73 bagi lelaki. Ini menunjukkan lebih ramai warga emas perlu dijaga.

"Dengan adanya pusat ini, warga emas yang masih aktif akan dapat mengisi waktu lapang mereka dengan melakukan pelbagai aktiviti bermanfaat kerana kita mahu mereka bergiat aktif supaya mereka akan sentiasa berada dalam keadaan sihat," katanya kepada pemberita selepas merasmikan Mesyuarat Agung Kali Kesembilan Majlis Kebajikan Negeri Kedah, di sini hari ini.

Suraya berkata pusat berkenaan bertindak sebagai pusat sehenti bagi golongan itu dengan pelbagai kemudahan dan aktiviti seperti keagamaan, riadah, sukan dan kraf tangan.

"Mereka perlu melibatkan diri dengan aktiviti yang sihat. Tidak menjadi masalah sekiranya mereka hendak mencuba bidang baharu seperti mencuba bermain gitar atau piano. Jadi kita akan cuba menyediakan peralatan yang diperlukan di pusat-pusat PAWE di Kedah," katanya.

Sementara itu, Suraya yang mewakili Menteri Besar Datuk Seri Mukhriz Tun Dr Mahathir pada majlis berkenaan, berkata kerajaan negeri sedar dalam membangunkan masyarakat akan timbul pelbagai cabaran yang melibatkan isu-isu kemiskinan, orang kurang upaya, anak yatim terbiar, isu warga emas, gejala sosial dan sebagainya.

"Menyedari hakikat ini, kerajaan negeri telah merencana dan mengambil tindakan–tindakan proaktif untuk memberi kesejahteraan kepada rakyat dengan memperkenalkan inisiatif seperti Skim Kit Kelahiran Anak, memberi bantuan tunai RM250 untuk setiap kematian di samping menggalakkan pembabitan rakyat dalam khairat kematian dan skim insurans," katanya.

Katanya kerjasama antara kerajaan negeri, agensi kerajaan, Majlis Kebajikan Negeri Kedah serta pertubuhan sukarela kebajikan perlu diperluaskan dan dipertingkatkan bagi muwujudkan satu sinergi dalam masyarakat untuk menjamin perkhidmatan yang terbaik kepada semua anggota masayarakat yang memerlukan bantuan. - BERNAMA