KUALA LUMPUR - Sibu, Pelabuhan Klang dan Seri Manjung masih mencatat bacaan Indeks Pencemaran Udara (IPU) tidak sihat melebihi 100 setakat 12 tengah hari ini.

Menurut Jabatan Alam Sekitar (JAS), bacaan IPU di Sibu ialah 173 berbanding 149 pada 9 pagi tadi, 115 di Pelabuhan Klang (117 pada 9 pagi) dan 107 di Seri Manjung (102 pada sebelah pagi).

Bacaan IPU di Shah Alam pula ialah 94 berbanding 93 pagi tadi, masih dalam kategori sederhana.

Kawasan lain di seluruh negara merekodkan bacaan IPU baik atau sederhana.
IPU pada tahap antara 0-50 adalah baik, sederhana (51-100), tidak sihat (101-200), sangat tidak sihat (201-300) dan berbahaya (lebih 300).

Orang ramai boleh menyemak status IPU di kawasan masing-masing dengan melayari portal http://apims.doe.gov.my. - BERNAMA