KUALA LUMPUR - Kerajaan Persekutuan yang diterajui Barisan Nasional (BN) terbukti mengamalkan sikap terbuka dalam menyelesaikan sebarang polemik atau isu yang membabitkan kepentingan-kepentingan rakyat negara ini.

Sikap BN itu terbukti apabila kerajaan Persekutuan menjemput Jawatankuasa Bertindak Kuala Lumpur Tak Nak Insinerator (KTI) menyertai lawatan ke pusat teknologi itu di Jepun bagi mendapatkan maklumat sebenar mengenai teknologi insinerator.

KTI yang mendedahkan tentang tawaran tersebut dalam satu kenyataan media memaklumkan, jawatankuasa itu menerima tawaran berkenaan dan lawatan tersebut bermula hari ini hingga 25 Jun 2014.

"Setelah menimbang dengan teliti, KTI memutuskan untuk menerima tawaran tersebut demi mendapat maklumat sebenar mengenai loji insinerator dan sebab-sebab Jepun menjadi negara yang mempunyai incinerator terbanyak di dunia.

"Dalam jadual rombongan ini, peserta akan dibawa melawat Loji Shibuya Insinerator, Loji Suginami Insinerator and Loji Adachi Insinerator.  Ahli Jawatankuasa KTI akan cuba mendapat jawapan bagi soalan-soalan kami dalam lawatan ke Jepun itu," kata kenyataan itu hari ini.

KTI merupakan gerakan yang paling hebat menentang rancangan membina insinerator di Taman Beringin, Kepong di sini kerana mendakwa ia akan menjejaskan kehidupan masyarakat di kawasan tersebut.

Menteri Kesejahteraan Bandar, Perumahan dan Kerajaan Tempatan, Datuk Abdul Rahman Dahlan bagaimanapun sebelum ini pernah menjelaskan, pembinaan teknologi itu tidak akan mendatangkan masalah kepada penduduk.

Jelas beliau, masalah yang timbul adalah kerana usaha membina pusat insinerator itu telah diputar belit oleh pihak berkepentingan politik.

"Sebenarnya insinerator ini kalau diletakkan di mana-mana pun tiada masalah, sekiranya ada persoalan mengenainya kita akan menjawabnya dengan fakta," kata Abdul Rahman.