GLASGLOW – Seorang atlet sukan komanwel, Moses Sesay, 32, mendedahkan dia telah dimasukkan ke hospital selama empat hari akibat demam dan telah menjalani ujian sama ada dia dijangkiti penyakit membawa maut, Ebola.

Sesay, yang merupakan penunggang basikal dan berasal dari Sierra Leone itu dimasukkan ke hospital berkenaan selepas mengalami demam selama empat hari.

Namun dia bernasib baik kerana disahkan bebas dari virus maut itu dan dibenarkan mengambil bahagian dalam pertandingan itu.

Sesay berkata, dia dan atlet lain kini takut untuk kembali ke negara mereka akibat Ebola dan akan berada di Britain sehingga visa tiga bulan mereka untuk kejohanan sukan Komanwel itu tamat tempoh.

``Semua atlet Sierra Leone takut untuk balik ke negara kami.

``Saya sakit dan berasa letih. Doktor yang merawat saya memakai pakaian khas. Ia amat menakutkan kerana saya umpama terkena Ebola,’’ katanya.

Ebola boleh menjangkiti manusia atau haiwan primat seperti monyet, gorila dan chimpanzee. Ia kini dikesan di negara kawasan di Afrika Barat iaitu Sierra Leone, Liberia dan Guinea.