KUALA LUMPUR - Naib Canselor Universiti Teknologi Petronas (UTP), Datuk Abdul Rahim Hashim dilantik sebagai Felo Akademi Sains Malaysia (ASM) atas sumbangan beliau dalam bidang kejuruteraan dan disiplin ilmu sains komputer.

Abdul Rahim dipilih dalam Mesyuarat Agung Tahunan ASM baru-baru ini, menurut kenyataan UTP di sini, hari ini.

Menurut kenyataan itu, dengan pelantikan Abdul Rahim, kini terdapat tiga Felo ASM berkhidmat di UTP, termasuk Prof Ir Dr Ahmad Fadzil Mohamad Hani (Sains Kejuruteraan) dan Prof Dr Norani Muti Mohamed (Matematik dan Sains Fizikal).

ASM adalah sebuah badan berkanun yang ditubuhkan untuk menjalankan, menggalak dan meningkatkan kecemerlangan dalam bidang sains, kejuruteraan dan teknologi untuk faedah manusia.

Menurut kenyataan itu, Abdul Rahim, seorang graduan kejuruteraan elektronik dan elektrik, telah berkhidmat dengan Petronas selama lebih 32 tahun dan telah memegang beberapa jawatan berprofil tinggi termasuk ketua pegawai eksekutif Syarikat Refinery Malaysia, ketua eksekutif Petronas Penapisan Melaka, naib presiden Pengurusan Sumber Manusia, naib presiden Gas Perniagaan dan naib presiden Bahagian Penyelidikan dan Teknologi.

Beliau juga merupakan Pengerusi dan pengarah pelbagai lembaga pengarah anak-anak syarikat dan syarikat-syarikat bersekutu Petronas termasuk Jawatakuasa Lembaga Audit Gas Malaysia, Asean LNG Trading Company Ltd, PICL (Mesir) Corporation Ltd, PETGAS (UK) Ltd dan Petronas Argentina S.A.

Abdul Rahim juga merupakan ahli bersekutu American Institute of Chemical Engineering dan pesuruhjaya Suruhanjaya Tenaga. - BERNAMA