<p style="text-align: justify;">SHAH ALAM - Krisis air di Lembah Klang bakal menjadi yang terburuk dalam sejarah apabila dua empangan terbesar kini hanya mampu membekalkan air untuk 80 hari sahaja lagi.</p>
<p style="text-align: justify;">Empangan Sungai Selangor dan Empangan Klang Gate masing-masing kini hanya mempunyai bekalan yang minimum sebelum parasnya berada pada tahap kritikal.</p>
<p style="text-align: justify;">Krisis air di negara ini yang paling buruk pernah direkodkan ialah pada tahun 1998 apabila 4.2 juta orang terpaksa berkongsi 2,553 juta liter sehari, susut 105 JLH.</p>
<p style="text-align: justify;">Bagaimanapun kali ini, keperluan untuk 7.1 juta pengguna iaitu 4,900 juta liter sehari terpaksa dikeceilkan kepada 4,367 juta liter sehari, susut 533 juta liter sehari.</p>
<p style="text-align: justify;">Pengarah Lembaga Urus Air Selangor (Luas), Md Khairi Selamat berkata, Empangan Sungai Selangor hanya mampu membekalkan air selama 71 hari manakala Empangan Klang Gate akan dapat bertahan untuk 88 hari.</p>
<p style="text-align: justify;"><strong>"Jumlah tersebut merupakan hasil anggaran yang telah dilakukan iaitu 1,000 juta liter sehari bagi keluaran di Empangan Sungai Selangor dan 100 juta liter sehari di Empangan Klang Gate.</strong></p>
<p style="text-align: justify;"><strong>"Setakat ini, kita perlukan 200mm hujan untuk Empangan Sungai Selangor supaya paras air berada pada tahap 55 peratus berbanding 37.38 peratus ketika ini," katanya.</strong></p>
<p style="text-align: justify;">Pada 1998, 1.8 juta penduduk di Selangor dan Kuala Lumpur terpaksa menghadapi catuan air selama enam bulan bermula Mac hingga September akibat fenomena El Nino.</p>
<p style="text-align: justify;">Namun bagi tahun ini, catuan air bermula di Selangor pada awal Mac menerusi empat fasa yang akan berakhir pada 30 April ini.</p>
<p style="text-align: justify;">Empangan Sungai Selangor berada pada tahap kritikal dengan bekalan air hanya tinggal 69 juta Mm3 manakala Empangan Klang Gate 4.7 Mm3.</p>
<p style="text-align: justify;">Md Khairi memberitahu, hujan dijangka turun bermula awal bulan depan dan ia diharap dapat membantu menambahkan bekalan air di empangan.</p>
<p style="text-align: justify;">Di Shah Alam, Menteri Besar Selangor, Tan Sri Abdul Khalid Ibrahim menganggap catuan air merupakan keadah terbaik dalam memberi pengajaran kepada rakyat enggunakan air secara berfaedah.</p>
<p style="text-align: justify;">"Keputusan catuan air selama setiap dua hari itu diputuskan oleh kumplan pakar dalam industri air," katanya. - <strong>mStar Online</strong></p>