Georgetown - Seramai 48 pelajar dari tiga sekolah di dikejarkan ke Hospital Pulau Pinang (HPP) akibat keracunan makanan selepas memakan roti jala dan kari ayam disyaki basi.

Pelajar berkenaan memakan makanan itu jam 10 malam semalam sebelum mengadu sakit perut dan cirit birit dengan pelajar pertama di bawa ke HPP jam 7.30 pagi tadi dan pelajar terakhir dirujuk ke hospital sama 3 petang tadi.

Pengarah Jabatan Kesihatan negeri, Datuk Dr Lailanor Ibrahim berkata, berdasarkan siasatan kejadian berlaku membabitkan tiga asrama iaitu Asrama Sekolah Menengah Teknik Tunku Abdul Rahman Putra, Asrama Sekolah Agama Al-Mashoor Lelaki dan Perempuan.

Beliau berkata, hasil pemeriksaan awal, kesemua pelajar memakan juadah dibekalkan sebuah syarikat katering yang dilantik ketiga-tiga sekolah itu.

"Setakat ini hanya dua pelajar dari Asrama Sekolah Menengah Teknik Tunku Abdul Rahman Putra ditahan di wad bagi pemeriksaan dan rawatan lanjut.

"Manakala pelajar lain menerima rawatan sebagai pesakit luar," katanya.

Sementara itu Pengarah Pendidikan negeri Osman Hussain, ketika dihubungi mengesahkan perkara itu dan setakat ini keadaan pelajar berkenaan masih terkawal dan tidak serius.

Pihaknya sudah menghantar Pegawai Pejabat Pendidikan Daerah (PPD) untuk memantau perkara itu dan semua pelajar dilaporkan stabil. - <strong>myMetro Online</strong>