KUALA LUMPUR - Aliran trafik agak perlahan di sepanjang lebuh raya menghala ke utara dan timur dari pusat bandar pada pukul 6 petang sementara aliran trafik ke selatan pula adalah lancar.

Seorang jurucakap Pusat Kawalan Trafik Lebuh Raya Plus semasa dihubungi Bernama berkata, ke arah utara, berlaku kesesakan dari Plaza Tol Jalan Duta hingga ke Bukit Beruntung dan dari Lembah Beringin ke Sungkai.

"Juga berlaku kesesakan dari Ipoh ke Kuala Kangsar," katanya.

Sementara itu, seorang jurucakap Lembaga Lebuh Raya Malaysia (LLM) berkata kesesakan lalulintas berlaku selepas Sungkai kerana kemalangan di KM362.7.

"Trafik ke arah timur di sepanjang lebuh raya Duta-Ulu Klang (Duke) dari Plaza Tol Batu menghala ke Karak juga perlahan," katanya.

Orang ramai boleh mendapatkan maklumat trafik melalui talian bebas tol Plusline 1800-88-0000 dan akaun Twitter di www.twitter.com/plustrafik atau talian bebas tol LLM 1800-88-7752 dan akaun Twitter di www.twitter.com/llminfotrafik. - BERNAMA