IPOH - Seorang anggota Pasukan Gerakan Am (PGA) Kem Ulu Kinta di sini maut apabila motosikal ditunggangnya terlibat dalam kemalangan di Km273, Lebuhraya Utara-Selatan malam tadi.

Ketua Bahagian Ketenteraman Awam dan Trafik Daerah Ipoh DSP Wan Sharuddin Wan Omar berkata Kpl Ahmad Nazmi Samsudin, 35, beralamat di Kampung Kelimat, Sungai Siput meninggal dunia di tempat kejadian.

"Siasatan mendapati mangsa dalam perjalanan dari Jelapang ke Ulu Kinta dengan menaiki motosikal jenis Yamaha LC, terlanggar sebuah kereta jenis Proton Saga BLM yang diparkir di tepi jalan berkenaan kerana rosak," katanya ketika dihubungi di sini hari ini.

Beliau berkata akibat rempuhan itu Ahmad Nazmi tercampak ke lorong kanan sebelum dilanggar sebuah motosikal jenis Demak Scrambler yang gagal mengelak mangsa.

Penunggang motosikal Demak Scrambler Mohamad Amirul Izwan Jamaluddin, 24, dari Taman Perpaduan mengalami kecederaan dan kini dirawat di Hospital Raja Permaisuri Bainun di sini, katanya.

Wan Sharuddin berkata pemandu kereta Proton Saga itu lelaki berusia 24 tahun itu tidak mengalami sebarang kecederaan. - BERNAMA