KUALA LUMPUR - Maxis Bhd berkongsi dengan pengeluar telefon pintar, HTC, untuk menjadi rangkaian pembawa eksklusif peranti HTC, bermula dengan model terbaharu, HTC One (M8), mulai 8 Mei ini.

Dalam satu kenyataan di sini hari ini, Maxis berkata ia adalah satu-satunya syarikat telekomunikasi tempatan yang menawarkan peranti pasca bayar daripada serendah RM1,399 menggunakan pelan 78 TalkMore dengan kontrak 24 bulan.

Peranti HTC One (M8) ditawarkan mulai 8 Mei di semua Pusat Maxis dan Rakan kongsi Eksklusif Maxis di seluruh negara.

Ketua Perniagaan Pengguna Maxis Dushyan Vaithiyanathan berkata "Kami teruja mengikat perjanjian eksklusif dengan HTC dan ini merupakan bukti komitmen kukuh kami dalam menyediakan peranti bermutu tinggi dengan nilai terbaik kepada pelanggan kami.

"Tambahan pula, pelanggan kami akan menikmati pengalaman mudah alih terbaik pada yuran bulanan rendah menggunakan rangkaian 4G terbaik dan meluas," katanya. - BERNAMA