<p style="text-align: justify;">KUALA LUMPUR - Jabatan Kemajuan Islam Malaysia (Jakim) bersetuju dengan kenyataan Perdana Menteri, Datuk Seri Najib Tun Razak bahawa umat Islam sedang berdepan dengan ancaman serangan baharu yang begitu agresif iaitu pemikiran dan fahaman Humanrightisme.</p>
<p style="text-align: justify;">Ketua Pengarah Jakim, Datuk Othman Mustapa berkata, Jakim bersetuju dengan pandangan fahaman Humanrightisme adalah songsang kerana mengagungkan kehendak dan nafsu manusia tetapi menolak sebarang sistem nilai yang merangkumi normal agama dan adab susila.</p>
<p style="text-align: justify;">Justeru, Othman menyifatkan pejuang hak asasi manusia di Malaysia sebenarnya terkeliru sama ada pencabulan hak asasi manusia yang didakwa berlaku di negara ini disebabkan agama, polisi kerajaan atau akibat nafsu manusia itu sendiri.</p>
<p style="text-align: justify;">Berikut kenyataan penuh Ketua Pengarah mengulas tentang Humanrightisme seperti yang disebut Perdana Menteri semasa merasmikan Majlis Tilawah Al-Quran Peringkat Kebangsaan Tahun 1435H:</p>
<p style="text-align: justify;">JABATAN Kemajuan Islam Malaysia mewakili seluruh agensi agama Islam menyatakan rasa gembira atas keprihatinan YAB Perdana Menteri Malaysia dalam menangani isu humanrightisme yang dijelaskan oleh YAB Perdana Menteri dalam ucapan beliau sempena Majlis Perasmian Tilawah Al-Quran Peringkat Kebangsaan.</p>
<p style="text-align: justify;">YAB Perdana Menteri telah menyifatkan fahaman dan pemikiran Humanrightisme ini adalah bersifat songsang kerana mengagungkan kehendak dan nafsu manusia semata-mata serta menolak sebarang sistem nilai yang merangkumi normal agama dan adab susila.</p>
<p style="text-align: justify;">Pertama sekali sebagai agensi yang mendokong prinsip undang-undang dan Perlembagaan kita merujuk kepada Perkara 3 (1) Perlembagaan Persekutuan yang menyatakan "Islam sebagai agama Persekutuan, tetapi agama lain boleh diamalkan secara aman dan harmoni di mana-mana bahagian Persekutuan.</p>
<p style="text-align: justify;">"Sehubungan dengan itu, sebarang isu yang menghakis kesucian kedudukan Islam adalah jelas bertentangan dengan prinsip Perlembagaan Persekutuan.</p>
<p style="text-align: justify;">Dalam masa yang sama, kebebasan untuk mengamalkan agama selain Islam juga dijamin dalam peruntukan tersebut. Seterusnya, Artikel 3 (2) Perlembagaan Persekutuan menekankan kedudukan Raja-raja sebagai Ketua Agama Islam dalam negerinya dengan penuh hak, keistimewaan dan kuasa prerogatif.</p>
<p style="text-align: justify;">Manakala menurut perkara 11 Perlembagaan Persekutuan menyebut bahawa setiap orang mempunyai hak untuk menganut dan mengamalkan agama dia dan tertakluk kepada fasal (4) iaitu mengembangkannya.</p>
<p style="text-align: justify;">Bagaimanapun, Perkara 11 (5) menjelaskan lagi bahawa "Artikel ini tidak membenarkan apa-apa perbuatan yang bertentangan dengan mana-mana hukum am berkaitan ketenteraman awam, kesihatan awam atau moraliti".</p>
<p style="text-align: justify;">Malaysia bukanlah sebuah negara yang menolak hak asasi namun atas nama sebuah negara yang berpegang pada prinsip kesucian Perlembagaan dan undang-undang, mendokong kesopanan dan tatasusila serta hak beragama, adalah penting untuk Malaysia meletakkan garis panduan bagi menjaga keharmonian dan ketinggian moral dikalangan masyarakatnya.</p>
<p style="text-align: justify;">Dan kita perlu sedar, semua agama mengajar penganutnya dengan akhlak yang baik kerana itulah asas kepada pembentukan sebuah masyarakat yang harmoni. Sebaliknya mereka yang meletakkan fahaman liberalisme dan moral songsang akan menyebabkan masyarakat lebih bercelaru dan akhirnya member kemusnahan kepada negara.</p>
<p style="text-align: justify;">Mereka yang taksub dan mengagungkan ideologi liberal-sekular Hak Asasi Manusia yang dicipta oleh Barat sebenarnya tidak bertamadun dan bercanggah dengan fitrah manusia itu sendiri.</p>
<p style="text-align: justify;">Padahal negara yang dipandang oleh mereka sebagai pejuang kepada hak asasi inilah yang sebenarnya merencana kezaliman, penindasan, penjajahan dan pencerobohan dan kemudiannya berselindung di sebalik laungan dan perjuangan hak asasi.</p>
<p style="text-align: justify;">Ini adalah jelas berbeza antara perjuangan dan tindakan yang diambil oleh negara-negara berkenaan.</p>
<p style="text-align: justify;">Hakikatnya pejuang hak asasi manusia di negara ini telah terkeliru sama ada pencabulan hak asasi manusia yang didakwa berlaku disebabkan agama, polisi kerajaan atau akibat nafsu manusia itu sendiri.</p>
<p style="text-align: justify;">Mereka secara terang-terangan telah menyalahkan agama kerana bercanggah dengan hak kebebasan mutlak seseorang manusia.</p>
<p style="text-align: justify;">Hakikatnya agama telah menetapkan beberapa peraturan hidup supaya manusia menjalani kehidupan sebagai seorang "manusia" dan bukanlah haiwan sesuai dengan kedudukannya sebagai khalifah di muka bumi.</p>
<p style="text-align: justify;">Manakala kerajaan telah menguatkuasakan peraturan-peraturan ini supaya ia dipatuhi. Apakah penganut-penganut Humanrightisme ini tidak menyedari bahawa di sebalik laungan menuntut hak asasi secara bebas, sebenarnya ia menjejaskan hak orang lain pula? Apakah mereka tidak menyedari di sebalik kebebasan seks rambang sebagi contoh ia membiakkan pelacuran dan anak tidak sah taraf? Oleh sebab itu, hak kebebasan mutlak ini hanyalah retorik semata-mata.</p>
<p style="text-align: justify;">Laungan ini tidak lain hanyalah dicetuskan untuk meraih keuntungan-keuntungan tertentu oleh pihak yang tidak bertanggungjawab.</p>
<p style="text-align: justify;">Keyakinan yang mendalam tentang keadilan, kewajiban berpolitik, bersosial, mempertingkatkan ekonomi di samping keazaman untuk melaksanakannya tidak datang dari jiwa yang kosong dan pemikiran yang rosak.</p>
<p style="text-align: justify;">Sebaliknya keazaman untuk menepati tuntutan keadilan, perisytiharan hak asasi dan moral yang disanjung tercetus dari keyakinan yang tinggi kepada pencipta dan pegangan yang kuat dalam beragama.</p>
<p style="text-align: justify;">Ini kerana agama membentuk pemikiran, kecenderungan dan keinsafan yang tinggi terhadap suruhan kepada kebaikan dan kesejahteraan sesama insan seperti yang dianjurkan dalam agama Islam.</p>
<p style="text-align: justify;">Islam sebagai agama yang bersumberkan kepada bimbingan ilahi adalah agama yang mula-mula mengisytiharkan prinsip-prinsip kebebasan dan hak-hak asasi manusia baik secara teori mahupun secara amali.</p>
<p style="text-align: justify;">Justeru, semua pihak perlu menerima hakikat walaupun zaman semakin maju dengan kecanggihan tanpa batas, namun undang-undang dan agama yang mengawal tatasusila manusia masih relevan untuk memastikan manusia tidak melakukan kebejatan moral tanpa batas.</p>
<p style="text-align: justify;">Oleh itu, Jakim rela berbeza pandangan dengan dunia antarabangsa sekiranya itulah yang diperlukan untuk mempertahankan kewujudan undang-undang jenayah Syariah yang mengawal tatasusila dan moral umat Islam.</p>
<p style="text-align: justify;">Sebagai contoh sekiranya undang-undang jenayah Syariah ini dihapuskan, ia akan memberi laluan kepada pengiktirafan terhadap golongan tercelaru mental ini dan seterusnya mengangkat gaya hidup yang tidak beretika.</p>
<p style="text-align: justify;">Jakim juga ingin menjelaskan bahawa kerajaan Malaysia selama ini sememangnya telah melaksanakan dialog antara agama melalui forum khas yang diwujudkan oleh kerajaan iaitu Jawatankuasa Mempromosikan Persefahaman dan Keharmonian Antara Penganut Agama.</p>
<p style="text-align: justify;">Melalui forum tersebut perbincangan antara agama adalah bertujuan untuk memupuk dan menjaga perpaduan dan keharmonian.</p>
<p style="text-align: justify;">Melalui maklum balas yang diterima, impak dari dialog seperti ini amatlah baik untuk diteruskan. Dengan terma rujukan yang jelas untuk berdialog, Jakim percaya ruang keterbukaan untuk mendengar pendapat agama lain mengenai agama Islam sentiasa terbuka selagi ia tidak digunakan untuk mempersoalkan keistimewaan yang diberikan oleh Perlembagaan Persekutuan terhadap agama Islam. Inilah paksi utama yang perlu difahami oleh semua pihak jika mereka benar-benar warganegara Malaysia.</p>
<p style="text-align: justify;">Justeru, mengiktiraf sumbangan semua tamadun terhadap hak asasi manusia (HAM) dalam menjayakan "Universal Shared Values" dengan mengambil kira ciri-ciri khas sesebuah negara dan rantau serta pelbagai latar belakang sejarah, budaya dan agama adalah penting untuk dihormati dan difahami oleh semua pihak khasnya masyarakat Malaysia bagi memastikan negara Malaysia yang dicintai terus mengekalkan keharmonian rakyatnya dalam kepelbagaian bangsa dan agama.</p>
<p style="text-align: justify;">Oleh itu, amanat yang disampaikan oleh YAB Perdana Menteri adalah amat bertepatan dengan konsep menajaga maqasid Syariah yang sangat universal iaitu menjaga agama, akal, harta, nyawa dan keturunanmerupakan satu bentuk "perjanjian" yang disepakati oleh semua norma-norma tamadun di dunia ini. - mynewshub.my
Sekian, terima kasih</p>
<p style="text-align: justify;">OLEH: <strong>DATO' HAJI OTHMAN MUSTAPHA</strong></p>