<p style="text-align: justify;">PUTRAJAYA - Mahkamah Sesyen di sini hari ini menetapkan 19 Jun bagi keputusan perbicaraan kes Muhdalena Ahmad yang didakwa mengamuk bersama-sama seorang lelaki bersenjatakan pedang samurai di luar kompleks Jabatan Perdana Menteri (JPM) pada Julai 2012.</p>
<p style="text-align: justify;">Hakim Mohamed Kamil Nizam menetapkan tarikh itu hari ini selepas pihak pendakwa dan pembela membuat penjelasan secara lisan berhubung hujahan bertulis masing-masing.</p>
<p style="text-align: justify;">Pada 10 Januari lepas, Muhdalena, 29, bekas penuntut Universiti Islam Antarabangsa Malaysia (UIAM), diperintah membela diri terhadap empat pertuduhan melakukan kesalahan itu di kawasan Kompleks B, JPM pada 2.30 petang, 9 Julai, 2012.</p>
<p style="text-align: justify;">Empat pertuduhan itu ialah melakukan ugutan jenayah terhadap polis bantuan Koperal Ridzuan Megat Ahmad di Kompleks 'B' JPM pada 9 Julai 2012, memiliki sebilah parang, mengingkari perintah Ridzuan supaya meletakkan senjata dan gagal mematuhi nasihat menteri supaya mendapatkan pas atau permit sebelum memasuki premis berkenaan yang merupakan kawasan larangan.</p>
<p style="text-align: justify;">Bagi pertuduhan melakukan jenayah ugut mengikut Seksyen 506 Kanun Keseksaan, Muhdalena berdepan hukuman penjara maksimum tujuh tahun atau denda atau kedua-duanya jika sabit kesalahan.</p>
<p style="text-align: justify;">Pertuduhan memiliki senjata mengikut Seksyen 7 (1) Akta Bahan-bahan Kakisan, Letupan dan Senjata Berbahaya 1958, membawa hukuman penjara maksimum dua tahun dan denda sehingga RM2,000 atau kedua-duanya.</p>
<p style="text-align: justify;">Muhdalena juga berdepan hukuman penjara maksimum dua tahun atau denda RM1,000 atau kedua-duanya mengikut Akta Tempat Larangan dan Kawasan Larangan 1959.</p>
<p style="text-align: justify;">Muhdalena dan Khalil Afendi, 47, dilaporkan mengamuk di luar Kompleks JPM dengan bersenjatakan pedang samurai sebelum mereka ditembak dan Khalil meninggal dunia kemudiannya akibat kecederaan.</p>
<p style="text-align: justify;">Pada prosiding hari ini, peguam Muhdalena, M Visvanathan berhujah pihak pendakwa tidak mempunyai hak untuk menyangkal dua laporan perubatan yang dikemukakan oleh Dr Umi Adzlin Silim, pakar psikiatri pertama yang merawat Muhdalena sewaktu dia dirawat di Hospital Putrajaya.</p>
<p style="text-align: justify;">Mahkamah membenarkan permohonan pihak pembela untuk membenarkan kedua-dua laporan itu dikemukakan sebagai bahan bukti berhubung keadaan mental Muhdalena tanpa keterangan Dr Umi Adzlin di mahkamah memandangkan beliau kini sedang menjalani latihan di Melbourne, Australia.</p>
<p style="text-align: justify;">Visvanathan berkata, jika keterangan Dr Umi Adzlin dicabar ia akan mencalarkan imej pengamal perubatan.</p>
<p style="text-align: justify;">Sementara itu Timbalan Pendakwa Raya Kalmizah Salleh berkata, adalah wajib bagi Dr Umi Adzlin hadir di mahkamah untuk memberi keterangan dan adalah menjadi tanggungjawab pihak pembela membawa saksi hadir ke mahkamah untuk memberi keterangan.</p>
<p style="text-align: justify;">Sementara itu, Timbalan Pendakwa Raya Nadia Mohd Izhar juga berhujah mahkamah tidak boleh bergantung kepada laporan Dr Umi Adzlin sebagai satu-satunya pertimbangan kerana ia akan menjadikan doktor mengambil alih tugas hakim dalam menentukan sama ada Muhdalena waras atau tidak. - BERNAMA</p>