KUALA LUMPUR - Kerajaan akan memutuskan mengenai program penstrukturan semula subsidi pada suku keempat tahun ini dan akan dilaksanakan pada 2015, kata Menteri Kewangan Kedua, Datuk Seri Ahmad Husni Hanadzlah.

Pada suku tersebut, kerajaan juga akan memutuskan sama ada petrol RON 95 dan diesel akan dikecualikan daripada Cukai Barang dan Perkhidmatan (GST) yang berkuat kuasa 1 April.

Beliau berkata kerajaan juga menyasar hasil tambahan kira-kira RM2.5 bilion secara kasarnya daripada GST dalam tahun pertama pelaksanaannya, dan RM8 bilion pada tahun seterusnya.

Bercakap pada sidang akhbar selepas merasmikan Persidangan Cukai Barang dan Perkhidmatan (GST) Kebangsaan 2014 di sini, hari ini, Ahmad Husni berkata kerajaan sedang mengkaji paras gaji tertentu untuk layak bagi subsidi itu.

Beliau menyebut sebagai contoh, mereka yang memperoleh pendapatan RM4,000 ke bawah di samping mereka yang mungkin memperoleh lebih tinggi daripada jumlah ini, dan sehingga tahap tertentu.

"Kami kini sedang mengkaji penstrukturan semula subsidi. Selepas pelaksanaannya, penstrukturan semula subsidi itu seharusnya memberi manfaat kepada rakyat," katanya.

Mengenai perkembangan lain, Ahmad Husni berkata kementerian itu telahpun memulakan mesyuarat kumpulan fokus berkaitan dengan Bajet 2015 seperti meningkatkan pertumbuhan eksport, mengukuhkan pelaburan swasta berkualiti, memanfaatkan keusahawanan bagi pertumbuhan dan mengembangkan modal insan.

Tumpuan juga terarah kepada menangani peningkatan kos hidup, meningkatkan indeks kualiti kehidupan dan kegembiraan, belia dan wanita dalam pembangunan serta mengukuhkan pembangunan serantau, katanya.

Persidangan GST Kebangsaan 2014 itu dianjurkan bersama oleh Pertubuhan Berita Nasional Malaysia (Bernama) dan Tax Advisory and Management Services Sdn Bhd (TAMS). - BERNAMA