KUALA LUMPUR - Kesatuan Pekerja-Pekerja Keretapi Tanah Melayu Berhad (KPPKTMB) menggesa Suruhanjaya Perkhidmatan Awam Darat (SPAD) menarik balik keputusan untuk menutup operasi landasan KTMB sektor Gemas - Gua Musang.

Presidennya, Abdul Razak Md. Hassan berkata, KPPKTMB akan mengadakan piket di perkarangan ibu pejabat SPAD jika agensi tersebut enggan menarik balik keputusan berkenaan.

“Kegagalan pihak SPAD menjawab kepada kami dalam tempoh tiga hari bekerja (bermula hari ini) maka KPPKTMB melalui Mesyuarat Jawatankuasa Kerja yang bersidang hari ini memutuskan untuk mengadakan piket di Pekarangan Ibu Pejabat SPAD pada 26 Jun 2014,” katanya melalui satu kenyataan media hari ini.

Abdul Razak berkata, KPPKTMB berasa dukacita dengan keputusan SPAD tersebut yang akan berkuatkuasa pada 27 Jun ini kerana ia memberi implikasi besar kepada pekerja di sektor KTMB tersebut.

Beliau mendakwa, keputusan itu memberi kesan terhadap pekerja yang mungkin hilang mata pencarian atau ditukarkan ke depoh lain terdiri daripada pemandu lokomotif, semboyan, pembantu trafik, pekerja fleet, urusan jalan, gateman, pekerja stesen dan pengurus stesen.

Beliau mendakwa ia turut menggugat imej dan pendapatan KTMB serta satu lagi bukti kegagalan Presiden dan Lembaga Pengarah KTMB dan secara tidak langsung menghilangkan kepercayaan kepada perkhidmatan keretapi.

Justeru, katanya, KPPKTMB beranggapan keputusan SPAD tersebut satu tindakan gopoh tanpa mengkaji implikasinya kepada semua pihak sedangkan alternatif untuk mengatasi penutupan itu masih ada.

“Alternatifnya adalah penutupan landasan boleh dilakukan untuk satu tempoh iaitu empat jam atau secara maksimum 12 jam untuk proses pembaikpulihan landasan, baki jam selanjutnya ialah operasi perkhidmatan tren dapat diteruskan.

“Ini akan memberi kelegaan semua pihak serta mampu mengatasi implikasi yang disebut. Had kelajuan tren kini telah pun diturunkan dari 90kmj ke 50kmj. Justeru, aspek keselamatan telah pun dilaksanakan melalui penurunan had kelajuan, malah d ibeberapa sektor telah pun diletakkan papan tanda "caution",” katanya. - mynewshub.my