<p style="text-align: left;">KUMPULAN yang popular dengan lagu 'Hanya Aku', Hyper Act menyangkal dakwaan dikatakan sudah mula sombong dan bersikap 'ikut kepala sendiri' sejak populariti mereka meningkat naik dan semakin dikenali ramai.</p>
<p style="text-align: left;">Membidas khabar tersebut, vokalisnya Ronnie berkata mereka berenam masih seperti Hyper Act yang dahulu dan tidak pernah berubah. Malah mereka senang memberi kerjasama dengan mana-mana pihak. Namun dia tidak menafikan isu tersebut timbul hanyalah kerana salah penyampaian dan pemahaman orang ramai.</p>
<p style="text-align: left;">"Itu mungkin salah faham. Kami masih Hyper Act sama macam yang dahulu. Isu ini timbul mungkin kerana cara penyampaian orang telah disalah tafsir oleh ramai orang.</p>
<p style="text-align: left;">"Bermula dari persembahan kecil-kecil hinggalah sekarang diberi peluang membuat persembahan di pentas-pentas besar kami tak pernah berubah. Tetap macam yang dulu. Kami senang nak kerja dengan sesiapa atau mana-mana pihak. Dan setakat ini kami tidak pernah ada masalah dengan mana-mana pihak", katanya ketika ditemui pada majlis pelancaran album Hyper Act bertajuk 'Impian', di Hotel Seri Pacific, semalam.</p>
<p style="text-align: left;">Ronnie juga menyangkal desas desus dia kononnya merancang mahu bergerak secara solo dan merakamkan album tidak lama lagi.</p>
<p style="text-align: left;">"Tak benar. Saya tak minat nak bergerak secara solo walaupun pernah ada yang bertanya pada saya tak mahukah buat album solo. Saya rasa saya akan kekal dengan Hyper Act sampai bila-bila", katanya.</p>
<p style="text-align: left;">Selain Ronnie, anggota lain bagi kumpulan yang juga cukup popular dengan lagu Harapan ini terdiri daripada Toi (Basist/vokal kedua), Beby (gitar utama), Intan (gitar), Akir (Keyboard) dan Wak Labib (drummer).</p>
<p style="text-align: left;">Sebagai sebuah kumpulan Ronnie juga berkata tidak dinafi ada ketika mereka bertelagah namun segalanya dapat diatas dengan mengamalkan sikap toleransi.</p>
<p style="text-align: left;">"Kami dah macam adik beradik dan tak dinafi setiap kumpulan kadang-kadang pasti akan berlaku selisih pendapat, masalah peribadi dan sebagainya. Tapi kami masing-masing mengamalkan sikap tolak ansur.</p>
<p style="text-align: left;">Mengenai album pula, Impian memuatkan lapan lagu antara lain seperti Kayangan, 'Ku Tiba Lagi, Memories dan taruhan single seterusnya, 'Ku Ikat Setia' yang dijangka bakal hits seperti mana Harapan dan Hanya Aku.</p>
<p style="text-align: left;">"Kami harap peminat dapat menerima album ini seperti mana mereka menyambut baik single-single kami sebelum ini. Untuk nak dapatkan lagu dan melodi macam 'Hanya Aku' memang mustahil sebenarnya, sebab itu kami nak cuba dulu dengan taruhan lagu upbeat iaitu Impian. Kemudian baru kita bagi peminat layan semula lagu balada", ujar Toi pula.</p>
<p style="text-align: left;">Istimewanya, sebagai promosi album ini, Hyper Act sendiri akan turun padang dan menjual album tersebut kepada peminat di lokasi-lokasi terpilih.</p>
<p style="text-align: left;">"Kami akan adakan roadtour bermula di beberapa negeri di utara hingga ke selatan tak lama lagi. Sambil itu kami sendiri akan menjual album ini kepada peminat-peminat. Kalau di pasaran harganya RM25.90 tapi kalau beli secara terus dengan kami, harganya RM21 dan peminat boleh bergambar dengan kami, tandatangan serta baju-T eksklusif Hyper Act", tutur Ronnie. - <strong>Malaysian Digest</strong></p>
<p style="text-align: left;"></p>
<p style="text-align: left;"></p>
<p style="text-align: left;"></p>