PYONGYANG - Korea Utara memberi amaran bahawa penyiaran filem komedi terbaharu Amerika Syarikat (AS) tentang komplot untuk membunuh pemimpinnya, Kim Jon-un merupakan satu tindakan perang.

Seorang jurucakap Kementerian Korea Utara menyatakan semalam bahawa AS akan berdepan tindak balas yang tegas dan kejam sekiranya tidak menghalang penayangan filem itu.

Jurucakap berkenaan tidak menyebut nama filem tersebut tetapi beliau jelas merujuk kepada The Interview yang dibintangi oleh Seth Rogen dan James Franco.

"Penayangan filem itu akan dianggap sebagai tindakan berperang dan tidak boleh diterima," katanya.

Korea Utara kerap menyalahkan kerajaan asing berhubung kandungan negatif media mengenai negara komunis itu.

Pyongyang pernah memberi amaran kepada Seoul supaya menghalang akhbarnya daripada memperlekeh atau mengkritik kepimpinan Jong-un.

Beberapa selingan filem tersebut telah diterbitkan dengan ia dijadual ditayangkan di pawagam seluruh AS pada Oktober depan.

Bapa Jong-un iaitu mendiang Kim Jong-II merupakan seorang peminat filem. Beliau pernah mengarahkan penculikan pengarah dan penerbit Korea Selatan, Shin Sang-ok pada 1978.

Sang-ok menghabiskan masa beberapa tahun menerbitkan filem untuk Jong II sebelum berjaya melarikan diri. - AP

&nbsp;