KUALA LUMPUR - AmBank (M) Bhd melancarkan saluran khusus di YouTube bertemakan Hari Raya yang memaparkan lebih 400 kandungan berkaitan Ramadan-Raya.

Ia menampilkan makanan, resepi, fesyen, tips kecantikan dan muzik, demikian menurut institusi kewangan itu dalam satu kenyataan di sini Khamis.

Saluran bertemakan Raya yang dikatakan terbesar di Asia Tenggara itu, bermula pada 25 Jun hingga 29 Ogos, 2014 dan dicipta untuk mereka yang mencari kandungan sedemikian di YouTube untuk kemudahan.

Dalam perkongsian eksklusif dengan Google yang memiliki YouTube, AmBank merupakan institusi kewangan pertama berbuat demikian pada skala seperti ini.

Google hanya bekerjasama dalam perkongsian tersebut sekali setahun.

"Sebagai enjin carian kedua terbesar di dunia hari ini, YouTube menarik berjuta-juta rakyat Malaysia untuk menonton, berhibur dan belajar apa sahaja yang mereka mahu pada bila-bila masa," kata Paul Lewis, Pengarah Urusan Perbankan Runcit AmBank. - BERNAMA