MESIR – Persoalan sama ada Amerika Syarikat  menjadi dalang konspirasi keganasan di Syria dan Arab Spring, telah dibangkitkan oleh sebuah stesen televisyen di Mesir.

Stesen Al-Tahrir TV membongkarkan mengenai perkara berkenaan selepas mendapati satu episod dalam kartun Simpsons iaitu New Kids On The Blecch, yang disiarkan pada 13 tahun lalu, mempunyai petunjuk kepada keganasan tersebut.

Dalam episod New Kids On The Blecch itu, ia memaparkan bagaimana Bart Simpson dan kawan-kawannya di dalam satu klip muzik video, telah menerbangkan jet pejuang sebelum meledakkan bom ke atas sekumpulan lelaki Arab yang bersenjata.

Salah satu trak yang mempunyai imej bendera kumpulan penentang Syria juga telah diletupkan.

Sebelum menyiarkan video berkenaan, penyampai Al-Tahrir berkata, bendera itu menjadi bukti bahawa revolusi yang melanda Mesir, Tunisia, Yaman dan Syria merupakan sebahagian konsprirasi Amerika Syarikat.

``Video yang akan akan saksikan ini menunjukkan animasi tarian, jet pejuang an ledakan bom ke atas Syria. Marilah kita menonton video ni yang menunjukkan apa yang berlaku di Syria ketika ini telah dirancang,’’ kata penyampai tersebut.

Laporan yang disiarkan oleh Al-Tahrir TV pada Ahad itu telah dimuat naik di internet oleh Institut Kajian Media Asia Barat (MEMRI).