MELAKA - Sebanyak 4,000 keping cakera video digital (DVD) pelbagai filem yang tidak mempunyai sijil perakuan B bernilai RM32,000 dirampas dalam serbuan Bahagian Kawalan Penapisan Filem dan Penguatkuasaan Kementerian Dalam Negeri (KDN) Putrajaya di sebuah premis di Taman Cheng Perdana di sini, semalam.

Ketua Pegawai Penguatkuasa bahagian itu Superintendan Arjunaiti Abdullah berkata, seorang remaja perempuan berusia 17 tahun dipercayai penjaga premis berkenaan turut ditahan bagi membantu siasatan dalam serbuan kira-kira pukul 5 petang itu.

"Sebanyak 15 keping DVD filem lucah turut dijumpai di dalam sebuah beg plastik yang disorok di bawah meja pameran dipercayai telah ditempah pelanggan," katanya kepada pemberita di sini, hari ini.

Beliau berkata, pemeriksaan mendapati premis perniagaan itu tidak mempunyai lesen perniagaan.

Katanya kes disiasat mengikut Seksyen 18 Akta Penapisan Filem 2002 kerana tidak mempunyai sijil perakuan B serta Seksyen 5 akta sama kerana memiliki filem lucah.

Perakuan B adalah sijil yang dikeluarkan oleh Kementerian Dalam Negeri bagi sesebuah filem yang telah ditapis kandungannya bagi tujuan penerbitan di dalam bentuk VCD atau DVD. - BERNAMA