<p style="text-align: justify;">SHAH ALAM - Graduan Universiti Teknologi MARA (UiTM) diminta sentiasa berusaha meningkatkan kecemerlangan diri supaya mampu memperoleh kelayakan profesional dari badan diiktiraf dunia.</p>
Pro-Canselor UiTM Tan Sri Arshad Ayub berkata tuntutan era profesionalisme memerlukan graduan profesional untuk meningkatkan kecemerlangan bagi memenuhi keperluan industri dan negara pada masa ini.

"Kita berdepan dengan tuntutan era profesionalisme di mana program akademik mesti mengambil kira badan-badan profesional dunia seperti ACCA (Persatuan Akauntan Berkanun Bertauliah) untuk bidang perakunan.

"Untuk itu, graduan UiTM tiada pilihan kecuali terus berusaha dan berjaya bagi mendapat kelayakan profesional kerana industri dan negara mahukan sedemikian," katanya ketika berucap pada sidang pertama Istiadat Konvokesyen UiTM kali ke-80 di Dewan Agung Tuanku Canselor (DATC) di sini, hari ini.

Selain itu, graduan juga perlu membantu memartabatkan UiTM supaya menjadi lebih disegani dan dihormati sebagai penjana ilmuwan bumiputera bertaraf dunia.

Ini kerana, katanya UiTM telah menjadi 'pengasas arah aliran' kepada banyak organisasi dan menjadi penanda aras dalam bidang-bidang pengajian tertentu.

"Oleh itu, pengiktirafan ini perlu sentiasa dikekalkan. Saya menyarankan supaya UiTM terus memainkan peranan dengan meningkatkan penyelidikan, pengumpulan dan pemeliharaan ilmu-ilmu pendidikan sains dan teknologi, sains sosial serta pengurusan dan perniagaan agar universiti bumiputera ini terus dirujuk pada masa-masa akan datang," katanya.

Turut hadir pada majlis itu, Naib Cancelor UiTM Tan Sri Dr Sahol Hamid Abu Bakar dan bekas Menteri Kewangan, Tengku Razaleigh Hamzah.

Sebelum itu, Arshad menganugerahkan Ijazah Doktor Kehormat Kewangan kepada Tengku Razaleigh Hamzah yang mendahului senarai 211 graduan yang menerima ijazah Doktor Falsafah (PhD) dan Sarjana pada sidang pertama konvokesyen itu hari ini.

Seramai 21,949 graduan pula menerima diploma dan ijazah masing-masing pada istiadat konvokesyen itu yang bermula hari ini hingga 20 Mei.

Sementara itu, Tengku Razaleigh yang juga Anggota Parlimen Gua Musang menganggap penganugerahan itu sebagai satu penghormatan terhadap khidmat profesional beliau.

"Sesungguhnya, penghormatan ini begitu tinggi nilainya dan saya berbesar hati dan berterima kasih kepada UiTM.

"Seperti yang kita tahu, UiTM merupakan universiti terulung yang telah melahirkan ramai graduan bumiputera terbaik setakat ini dan saya berharap UiTM akan terus mengekalkan keunggulannya itu," katanya kepada pemberita.- BERNAMA