PORT DICKSON - Pengeluar produk nano karbon 'graphene', FGV Cambridge Nano System Ltd (FGV-CNS) kini sedang dalam usaha menghubungi beberapa syarikat utama dunia bagi menjual produk tersebut.

FGV-CNS adalah usaha sama antara Felda Global Ventures Holdings Berhad (FGV) dengan CNS, syarikat tempatan di England, di mana FGV memiliki 70 peratus saham dalam syarikat usaha sama tersebut.

Pengerusi Felda Tan Sri Mohd Isa Abdul Samad berkata antara syarikat yang dihubungi ialah pengeluar kereta Jaguar, pengeluar kapal terbang Airbus dan Kementerian Pertahanan Turki.

"Manakala sepuluh lagi syarikat lain di dunia telah dihubungi untuk mendapatkan produk kita. Kita juga telah menandatangani perjanjian persefahaman dengan beberapa syarikat untuk penjualan bahan ini," katanya kepada pemberita ketika ditemui di majlis rumah terbuka beliau di Kampung Baru, SiRusa dekat sini, Sabtu.

Selain itu, ia juga turut menghubungi beberapa syarikat tempatan termasuk Petronas dan Institut Penyelidikan Getah Malaysia untuk memasarkan produk tersebut, katanya.

Menurutnya, pengeluaran produk nano karbon 'graphene' dijangka bermula hujung tahun ini atau awal tahun depan apabila kilang yang sedang dalam pembinaan di Norwich, England, siap Oktober depan.

"Ia melibatkan pelaburan sebanyak 20 juta pound. Felda melibatkan diri dalam pengeluaran produk nano karbon 'graphene' ini kerana pulangannya sangat baik memandangkan harganya tinggi," katanya.

Graphene telah dikenal pasti sebagai bahan yang dapat menawarkan prestasi terbaik dalam pelbagai aspek kerana ia merupakan sebatian terkuat, paling nipis dan kristal anjal serta dapat membawa arus elektrik lebih baik daripada bahan sedia ada.

Menteri di Jabatan Perdana Menteri, Datuk Seri Idris Jala dalam kenyataannya baru-baru ini menyatakan bahawa kerajaan menyasarkan untuk menjana pendapatan sebanyak RM9 bilion dan mewujudkan 9,000 peluang pekerjaan hasil daripada penggunaan produk nano karbon 'graphene' menjelang 2020. - BERNAMA