<p style="text-align: justify;">KUALA LUMPUR - Badan bukan kerajaan (NGO) mesra pembangkang, WargaAMAN menganggap PAS membuat keputusan bijak kerana membatalkan hasrat untuk membawa Rang Undang-Undang Persendirian (hudud) di Dewan Rakyat pada persidangan Parlimen pada Jun ini.</p>
<p style="text-align: justify;">Sehubungan itu, Setiausaha Agungnya, S.Barathidasan yang mendakwa WargaAMAN yang dianggotai lebih 20 NGO berkaitan kaum India mengalu-alukan keputusan pucuk pimpinan PAS tersebut.</p>
<p style="text-align: justify;">“WargaAMAN berpendapat pendirian kerajaan PAS Kelantan harus mendapat pujian semua lapisan masyarakat kerana ia menghormati dan mengambil kira semua cadangan, sentimen agama dan pandangan rakyat.</p>
<p style="text-align: justify;">“Malah ia juga mungkin sebagai satu tanda penghormatan kepada mendiang bekas Pengerusi DAP, Karpal Singh yang membantah pelaksanaan Hudud sebelum ini,” dakwanya melalui satu kenyataan media hari ini.</p>
<p style="text-align: justify;">Barathidasan berkata, undang-undang hudud belum sesuai dilaksanakan di mana-mana negeri selagi tiada pindaan ke atas Artikel 121(A) Perlembagaan Persekutuan.</p>
<p style="text-align: justify;">Dakwanya, peruntukkan itu memberi lebih kuasa kepada Mahkamah Syariah berbanding Mahkamah Sivil.</p>
<p style="text-align: justify;">“Sebarang keputusan untuk melaksanakan hudud perlu mendapat pandangan semua pihak bagi mengelak kekeliruan dan jangan sampai timbul pula kekecohan.</p>
<p style="text-align: justify;">“Buat masa ini masyarakat negara ini masih ramai tidak faham erti hudud lebih-lebih lagi mereka yang bukan beragama Islam,” dakwa beliau. - mynewshub.my</p>