KUALA LUMPUR - Kementerian Sumber Asli dan Alam Sekitar memberi peringatan kepada orang ramai fenomena cuaca El-Nino yang dijangka melanda negara bermula bulan depan berisiko menyebabkan bencana jerebu.

Menterinya, Datuk Seri G.Palanivel berkata, fenomena itu berpotensi menyebabkan kebakaran terbuka yang menyumbang kepada masalah jerebu dalam negara berikutan cuaca menjadi panas dan kering.

Sehubungan itu, beliau meminta semua pihak mengambil langkah pencegahan dan berjaga-jaga bagi mengelakkan kejadian kebakaran terbuka sepanjang tempoh fenomena itu berlaku.

"Kerajaan negeri serta semua pemilik tanah dinasihatkan memantau kawasan yang mudah dan sering terbakar seperti tapak-tapak pelupusan sampah, kawasan hutan, kawasan hutan tanah gambut, perladangan, kawasan pertanian dan industri.

"Orang ramai juga diminta mengambil langkah langkah mencegah pencerobohan pihak yang tidak bertanggungjawab sehingga menyebabkan pembakaran terbuka sama ada untuk tujuan tertentu atau dengan tidak sengaja," katanya melalui satu kenyataan media hari ini.

Palanivel berkata, mereka yang melakukan atau menyebabkan pembakaran terbuka boleh dikenakan denda maksimum RM500,000 atau penjara maksimum lima tahun atau kedua-duanya, manakala kompaun maksimum sebanyak RM2,000 boleh dikenakan atas setiap kesalahan.

Tambahnya, Jabatan Alam Sekitar (JAS) akan turut melaksanakan penguatkuasaan yang tegas bagi membanteras aktiviti pembakaran terbuka semasa musim panas dan kering tersebut.

Malah, katanya, sejak Januari hingga 26 Mei lalu sahaja sebanyak 38 kertas siasatan melakukan pembakaran terbuka akan ke mahkamah.

"Sebanyak 3,782 kes pembakaran terbuka dikesan iaitu pembakaran terbuka melibatkan kawasan hutan (810 kes), kawasan pertanian (1198 kes), kawasan industri (28 kes), kawasan pembinaan (116 kes), tapak pelupusan sampah (66 kes), kawasan belukar (887 kes) dan lain-lain pembakaran terbuka kecil (677 kes).

"Sebanyak 236 kes pembakaran terbuka telah dikenakan tindakan kompaun dan 86 kes telah dikeluarkan Notis Amaran," katanya.

Beliau turut memberitahu JAS telah mengambil tindakan untuk menangani fenomena El-Nino seperti berikut:

1. Mengaktifkan Pelan Tindakan Pencegahan Pembakaran Terbuka di seluruh negara mulai bulan Februari 2014. Ia meliputi aktiviti-aktiviti rondaan darat bagi tujuan pemantauan dan penguatkuasaan terutamanya ke kawasan-kawasan yang telah dikenalpasti mudah terbakar, tindakan mahkamah bagi kes-kes pembakaran terbuka di kawasan tapak binaan, industri dan ladang manakala bagi kes-kes pembakaran terbuka yang kecil tindakan kompaun akan dikenakan; mengeluarkan secara serentak surat-surat arahan kepada Pihak Berkuasa Tempatan (PBT) yang bertanggungjawab ke atas tapak pelupusan sampah supaya mengambil langkah pencegahan serta sentiasa mengawal rapi dan memastikan tapak-tapak pelupusan tidak terbakar bagi mengelakkan jerebu, mempertingkatkan kempen-kempen kesedaran khususnya melalui radio tempatan bagi mengingatkan orang ramai untuk tidak melakukan pembakaran terbuka, penglibatan masyarakat setempat melalui Program Pasukan Pemantau Pencemaran (3P) bagi membantu memantau kes-kes pembakaran terbuka dan memperkemaskan sistem dan saluran komunikasi penerimaan aduan pembakaran terbuka dari orang ramai.

2. Pemantauan rapi ke atas kawasan-kawasan tanah gambut yang sering terbakar melalui pengaktifan Prosedur Tetap Operasi (PTO) Program Pencegahan dan Pengurusan Tanah Gambut Sering Terbakar di mana pemeriksaan di lapangan dijalankan setiap hari bagi mengawasi paras air dalam saliran gambut (check dam) agar tidak menyusut dan pengepaman air dari telaga air tanah bagi melembabkan lapisan tanah gambut agar tidak menjadi kering dan mudah terbakar;

3. Pengeluaran Perintah Larangan Pembakaran Terbuka bagi seluruh negeri Selangor, Melaka, Negeri Sembilan, WP Kuala Lumpur dan WP Putrajaya semenjak bulan Mac 2014. Melalui larangan pembakaran terbuka ini, semua aktiviti pembakaran terbuka di kawasan-kawasan yang berkenaan adalah dilarang sama sekali kecuali aktiviti tertentu iaitu pembakaran mayat, pembakaran bagi tujuan keagamaan, gril/barbeku dan pembakaran gas mudah terbakar (flaring). Perintah Larangan tersebut sehingga hari ini masih berkuatkuasa.

4. Penguatkuasaan semasa musim panas dan kering dipertingkatkan semenjak bulan Mac 2014 ke atas punca-punca pencemaran udara yang
lain iaitu pelepasan asap dari kenderaan bermotor, pelepasan habuk dari kerja-kerja tanah dan pelepasan asap dari premis industri.

5. Pemantauan melalui udara (aerial surveillance) dilaksanakan bagi mencegah kebakaran hutan terutama di kawasan sering terbakar dan
kawasan pedalaman yang berisiko tinggi berlaku kebakaran.

"Orang ramai juga diminta memadam kebakaran-kebakaran kecil atau melaporkan kes-kes pembakaran terbuka atau kebakaran kepada Jabatan Perkhidmatan Bomba dan Penyelamat di talian 999 dan Jabatan Alam Sekitar (JAS) di talian bebas tol 1-800-88-2727," katanya.