KUALA LUMPUR – Pengurusan Lebuhraya Kuala Lumpur-Kuala Selangor (Latar) akan mengedarkan sebanyak 5,000 pek kurma percuma kepada pengguna lebuh raya itu pada 29 Jun ini.

Ketua Pegawai Eksekutif Latar, Amran Amir berkata, pemberian pek kurma percuma bersempena Ramadan tanda ingatan menyambut kedatangan bulan penuh keberkatan itu.

“Pek-pek kurma tersebut akan diagihkan kepada para pengguna lebuhraya Latar yang melalui Plaza Tol Ijok, Kuang Barat, Kuang Timur dan Taman Rimba Templer bermula pukul 2 petang.

“Program pemberian kurma kepada para pengguna lebuhraya Latar merupakan program tahunan khas yang dianjurkan oleh pihak kami sempena menyambut bulan Ramadan,” katanya melalui satu kenyataan media hari ini.

Amran berkata, program itu juga tanda penghargaan kepada pengguna lebuhraya itu dan bertujuan mengeratkan hubungan silaturrahim antara pengguna dan warga Latar.

Sehubungan itu, katanya, Latar mengucapkan selamat menyambut Ramadan dan menjalani ibadah puasa kepada semua umat Islam negara ini. - mynewshub.my