KUALA LUMPUR - Seorang pemandu forklift warga Nepal maut dihempap kenderaan itu ketika mengundurkannya di sebuah kedai percetakan di Jalan Brunei, Pudu di sini hari ini.

Pegawai Penyiasat Balai Polis Trafik Jalan Tun H.S. Lee, Inspektor Mohd Termizi Mues berkata dalam kejadian 8.30 pagi itu, Gajendra Lingden, 22, maut di tempat kejadian di hadapan kedai tersebut.

"Siasatan awal mendapati Gajendra hilang kawalan ketika mengundurkan forklift itu sebelum kenderaan itu terbalik dan menghempap kepalanya," katanya ketika dihubungi Bernama.

Mayat mangsa dihantar ke Hospital Kuala Lumpur untuk dibedah siasat. - BERNAMA