<p style="text-align: justify;">PETALING JAYA - Pelakon dan bekas peserta program Fear Factor Malaysia (FFM2) musim kedua iaitu Nas-T berkata, hatinya masih belum terbuka untuk kembali bercinta selepas berpisah dengan aktres Nabila Huda.</p>
<p style="text-align: justify;">Nas-T atau nama sebenarnya Nas Muammar Zar Nasruddin, 30, memberitahu dia bukan serik untuk kembali bercinta sebaliknya ingin memberikan fokus kepada dirinya terlebih dahulu selain membangunkan kerjaya seninya yang semakin berkembang.</p>
<p style="text-align: justify;">"Bukan masalah serik tetapi saya ingin memberi tumpuan kepada diri sendiri kerana sebelum ini mungkin saya terlepas pandang tentang beberapa perkara terutamanya berkaitan kerjaya seni.</p>
<p style="text-align: justify;">"Tambahan pula buat masa ini hati saya belum terbuka untuk kembali bercinta," jelasnya kepada mStar Online.</p>
<p style="text-align: justify;">Bagaimanapun kata Nas-T, sebagai seorang lelaki dewasa keinginannya untuk berumah tangga sentiasa ada namun tidak menetapkan sebarang sasaran dan menyerahkan perkara itu kepada takdir.</p>
<p style="text-align: justify;">"Siapa yang tidak mahu berkahwin dan mempunyai keluarga tetapi soal cinta bukan boleh dipaksa-paksa dan Insya-Allah sekiranya dipertemukan dengan wanita yang sesuai pasti saya akan berkahwin," katanya.</p>
<p style="text-align: justify;">Dalam pada itu, Nas-T menafikan dia seorang artis yang suka menjauhkan diri daripada pihak media namun dia sebenarnya tidak tahu memasarkan diri selain tidak mempunyai pengurusan dalam menguruskan kerjayanya.</p>
<p style="text-align: justify;">Namun kata Nas-T, dia kini telah melantik seorang pengurus bagi melancarkan kerjayanya pada masa hadapan.</p>
<p style="text-align: justify;">"Bukan sombong atau berlagak tetapi tiada orang yang boleh membimbing saya dalam memahami selok-belok industri membuatkan saya kelihatan seperti sukar didekati.</p>
<p style="text-align: justify;">"Pun begitu saya telah melantik pengurus dan Alhamdulillah setakat ini perjalanan karier itu bertambah lancar dan tersusun," jelasnya.</p>
<p style="text-align: justify;">Sementara itu, Nas-T berkata, dia bersyukur sambutan hangat penonton dan peminat terhadap program FFM2 sedikit sebanyak meningkatkan jenama dan popularitinya sebagai seorang selebriti.</p>
<p style="text-align: justify;">"Sebelum ini perjalanan karier saya tidak serancak selepas menyertai FFM2 dan Alhamdulillah rezeki kini bertambah dua kali ganda," ujarnya.</p>
<p style="text-align: justify;">Dalam perkembangan lain, Nas-T berkata, dia bakal muncul dengan drama bersiri Jauh Dari Cinta lakonan bersama Anzalna Nasir selain sebuah telefilem Abang Saya Ustaz terbitan MIG. -<strong> mStar Online</strong></p>