KUALA LUMPUR - Angin kencang barat daya dan laut bergelora di perairan Langkawi, Perlis, Kedah, Pulau Pinang dan Sabah (Kudat dan Pantai Barat) dijangka berterusan sehingga Ahad ini.

Jabatan Meteorologi Malaysia dalam kenyataan hari ini berkata angin kencang barat daya berkelajuan antara 40 dan 50 kilometer sejam dengan ketinggian ombak sehingga 3.5 meter di kawasan itu berbahaya kepada bot kecil, rekreasi dan sukan laut.

Kawasan perairan Phuket, Selat Melaka Utara, Samui, Condore, Reef North, Layang-layang dan Palawan turut diramal mengalami keadaan serupa.

Kenyataan itu juga memberi amaran ribut petir di perairan Condore, Samui, Sulu dan Reef North yang dijangka berterusan sehingga lewat petang ini.

Keadaan itu boleh mengakibatkan angin kencang sehingga 50 kilometer sejam serta laut bergelora dengan ketinggian ombak mencecah 3.5 meter dan berbahayakepada bot-bot kecil. - BERNAMA