KOTA BHARU - Polis berjaya merampas pelbagai jenis dadah dianggar bernilai RM227,800 dalam tempoh tiga minggu sejak 29 Jun lepas di sekitar daerah Kota Baharu.

Ketua Polis Daerah Kota Baharu ACP Azham Othman berkata dalam tempoh tersebut polis menahan sembilan individu berumur antara 20 dan 38 tahun yang disyaki terbabit dalam aktiviti dadah di sekitar daerah itu.

"Kita rampas dadah jenis heroin, syabu dan pil kuda di sekitar daerah ini," katanya kepada pemberita di Ibu Pejabat Polis Daerah Kota Baharu di sini, hari ini.

Dalam kes terbaharu semalam, Azham berkata pihaknya berjaya menahan tiga lelaki berusia 30-an di dua tempat berasingan.

"Suspek pertama ditahan 1.50 petang di balai pelepasan Lapangan Terbang Sultan Ismail Petra, Pengkalan Chepa di sini, ketika ingin menaiki pesawat, suspek cuba melarikan diri namun berjaya ditahan.

"Pemeriksaan ke atas suspek membawa kepada penemuan dua bungkus plastik disyaki dadah jenis syabu seberat 8.11 gram, dua lagi suspek ditahan 6 pagi di sebuah rumah di Kampung Hutan Buloh di sini bersama 9.6 gram heroin," katanya.

Katanya, kesemua suspek mempunyai rekod jenayah lampau dan kini direman selama seminggu bermula hari ini untuk siasatan lanjut.

Beliau berkata kes berkenaan disiasat mengikut Seksyen 39B Akta Dadah Berbahaya 1952 yang memperuntukkan hukuman mati mandatori jika sabit kesalahan.

Kes turut disiasat di bawah Seksyen 39A(1) Akta Dadah Berbahaya 1952 yang memperuntukkan hukuman penjara sehingga lima tahun dan rotan maksimum sembilan sebatan jika sabit kesalahan. - BERNAMA